text:
“Mi ta sumamente entusiasma riba e posibilidad di un cooperacion entre Alemania y Aruba, mirando cu e relacion aki lo produci hopi beneficio pa ambos pais.”
ORANJESTAD- Pais Aruba un biaha mas ta ser selecta pa ta e pais anfitrion pa e conferencia annual “German-Caribbean Energy Conference”. Minister Glenbert Croes a splica cu pa 5 aña bou Minister President como Minister di Energia, a bin cu e iniciativa pa crea un Camara di Comercio di Hulanda y Alemania pa atrae empresanan Aleman den e sector energetico, ingenieria y tecnologia moderno pa organisa conferencianan na Aruba tur aña. Esaki cu e meta pa sondea posibilidadnan pa companianan Aleman inverti na Aruba yudando e isla desaroya e sector energetico y technologia cu nan capacidad
Minister Croes a expresa di ta sumamente agradecido cu Aruba a wordo selecciona un biaha mas pa ta anfitrion di e conferencia aki y pa e interes grandi cu e companianan aki tin pa no solamente haci negoshi cu Aruba sino tambe na Aruba cu un contexto y vision regional. E posibilidad cu Aruba lo por bira e “hub” den Caribe pa e companianan Aleman lo ta di gran beneficio pa e comunidad di Aruba.
Durante nan estadia, Minister Croes tabata tin e posibilidad di reuni cu nan, gradici nan y alabes pidi nan apoyo pa yuda Aruba desaroya e sectornan energetico nobo. Un ehempel ta hydrogen na unda e compania Aleman por inverti y converti pais Aruba den e “hub” hydrogeno pa ful e hemisferio.
“Mi ta sumamente entusiasma riba e posibilidad di un cooperacion entre Alemania y Aruba, mirando cu e relacion aki lo produci hopi beneficio pa ambos pais.” Minister Croes a expresa.


c: text/html

text:
KRALENDIJK – Robert Sances presidente di Sindikato ABVO sekshon Boneiru, a papia ku Radio Live 99.9 FM i entre otro a trese dilanti e situashon ku ta permití solamente 10 hende den misa, i 25 pa 30 mucha den un klas.
“A presentá un situashon di prekupashon serka nos ku ta sindikato ABVO. Nos tin diferente miembro den sektor di enseñansa, tantu esnan ku ta duna lès i esnan ku no ta duna lès na skol. Ta konosí ku a informá tokante medidanan mas severo relashoná ku pandemia di ‘corona’ virus. Tin diferente medida spesialmente pa esnan ku ta den un edifisio sera. E medidanan ta nesesario. Mi no ta di akuerdo ku loke dòkter a menshoná. Mi tin un nietu ku no ta bai krèsh, pasobra e tin poko ferkout. E kos ta ku un klas di skol sekundario ta yen di mucha, 25 pa 30 mucha i kon ta tuma e distansia sosial? A pidi pa sera diferente negoshi, sinembargo tin hopi ku no ta kumpli ku e regla, ku tur e konsekuensianan. Nos no ta kontra e medidanan, sinembargo e no ta funshoná manera mester ta. Awe atardi nos ta reuní ku maestronan di skol pa papia. Diferente mensahe a yega serka nos ku nan punto di prekupashon. Nos a pidi maestronan di skol tuma un poko tempu pa nos tuma nota di e sitashon. Nos a manda e mensahe pa diputado Nina den Heyer i gezaghèber Edison Rijna tokante e prekupashon. Dependé e reakshon di diputado i gezaghèber riba loke nos a puntra, a base di esei ta sali na defensa di e miembronan de enseñansa. Mester wak e medaya di ámbos banda, pasobra e muchanan tampoko no ta tene nan mes na regla. Esaki ta responsabilidat di e mayor. Si e òrdu no sali for di ariba, skol ta kontinuá i muchanan mester bai skol i e dosentenan mester ta presente. Huntu nos tin ku sinta i wak e punto di atenshon. Un di e kosnan ku a pensa riba dje ta e parti virtual ku por hasi uso di dje. Tin e material pa por hasi esaki posibel. Ta kuida hendenan ku ta bai misa, i no lubidá ku muchanan tambe ta bai misa. Un misa asina grandi ta permití solamente 10 hende i un klas chikitu, ku 25 pa 30 mucha”, presidente di ABVO sekshon Boneiru a bisa.
Entretantu gezaghèber Rijna i diputado den Heyer a reakshoná ayera atardi manera palabrá.
“Awe djamars mèrdia ta bai tin un reunion ku kabesnan di skol. Ta trahando interno riba un protokòl kon pa aktua i kiko tin ku hasi pa evitá kasonan di ‘corona’ virus na skol entre otro. Si ta e kaso ku skolnan ta mihó prepará i tin regla estrikto si mucha òf dosente ta malu; esakinan no por bini skol. Si e situashon yega di tal forma ku tin kasonan na skol, por tuma pasonan pa sera skol. Desishon pa sera skol ta un desishon di gezaghèber abase di konseho ku e risibí di EBT.
Echo ta ku den nos afan pa atendé nos miembronan, a pone ku a aktivá empleadonan di GGD pa atendé e situashon di preokupashon i tambe duna informashon kon pa atendé i aktua.
Un echo remarkabel ta: si laga sera skolnan pa un temporada, muchanan no ta keda kas, sino ta bai riba kaya.
Di parti di ABVO nos tambe ke uni nos mes pa hasi tur loke ta na nos disponibilidat pa karga nos responsabilidat.

robotstxt: allowed

filter: keep


text:
Sekretario di estado Paul Blokhuis (VWS) ta bishitá e islanan Kòrsou i Boneiru di 12 di yüni te ku 17 di yüni. E tratamentu di e krísis di corona i bon kuido i bienestar na Hulanda Karibense durante i despues di e krísis di corona, ta e tópikonan mas importante di bishita- i kòmbersashonnan ku tin plania.
E bishita ta kuminsá riba 12 di yüni na Korsou. Einan, entre otro, e ta bishita ‘Curaçao Medical Center’ i lo hiba kombersashon ku kolaboradónan di IC i ku epidemiólogo dr. Izzy Gerstenbluth.i dr. Irálice Jansen.
Riba 14 di yüni e ta biaha pa Boneiru. Einan e ta hiba un bishita na entre otro hospital Fundashon Mariadal, Departamento di Salubridat Públiko, un sentro di akohida pa hende muhé i un lokalidat di akohida pa personanan di edat avansá i biba ku guia pa hóben.
Sekretario di estado lo realisá apertura ofisial di e lokèt sentral seguridat sosial di e grupo di Kuido i Bienestar. Blokhuis tambe lo pone e promé piedra na e lokalidat di konstrukshon nobo/rekonstrukshon o di e provedo di kuido pa persona desabilitá, FKPD.
Ademas, ta bai firma un ‘letter of understanding’ pa realisashon di un beachpark Bonaire, ku Bonaire Overheidsgebouwen, beachtennis Bonaire i volleybalbond Bonaire.


text:
Kralendijk, The Bottom, Saba, Oranjestad, St. Eustatius – Entrante 1e di ougùstùs 2021, un tim di investigadó sientífiko lo permanesé un siman largu na Saba Bank pa hasi investigashon di e siklo di bida di tribon tintorero. E investigadónan sientífiko lo investigá e rutanan di migrashon, na unda i na kua momentu tribon tintorero ta reprodusí, di manera ku por protehá nan na forma mihó denter di e Santuario Karibe Hulandes Yarari Marine Mammal and Shark Sanctuary i tambe pafó di e área akí. Den e ekspedishon akí lo tin partisipashon di miembronan di Saba Conservation Foundation (SCF), Nature Foundation St. Maarten (NFSXM), St. Eustatius National Parks (STENAPA), STINAPA Bonaire, Aruba National Parks Foundation (FPNA), Dutch Caribbean Nature Alliance (DCNA) i World Wildlife Fund for Nature the Netherlands (WWF-NL).
Na 2016, Saba Conservation Foundation, Nature Foundation St. Maarten, i Sharks for Kids a djòin huntu komo partner di DCNA su proyekto “Save our Sharks” ku tabata haña fondo di parti di Nationale Postcode Loterij di Hulanda. For di e tempu ei, a kuminsá ehekutá markamentu ku transistor di satélite di tribon tintorero na Saba Bank i rònt di Sint Maarten. Dor di e investigashon akí, awe nos tin konosementu ku tribon tintorero den awanan di e region hulandes ta biaha rònt den e fondo di laman Karibe, anto ku mayoria di e tribonnan akí, ku tin un marka ta tribon muhé ku seksualmente ta madurá. Durante e próksimo ekspedishon e investigadónan tin komo meta, pa no solamente pone marka i sigui moveshon di mas tribon tintorero pa kontinuá mas aleu ku e investigashon di e siklo di bida, pero tambe nan lo midi si tin yu chikitu den barika di tintorero embarasá i tambe kon grandi e yuchinan den barika di e mama ta. Esaki lo yuda determiná si Saba Bank realmente ta un área kriadero pa tribon tintorero, kual ta un di metanan mayó di e ekspedishon.
E otro meta ta pa wak unda e tribonnan aki, ku ta krusa frontera di área, ta move bai, di manera ku ta haña mihó komprendementu di e importansia di e santuario Yarari Marine Mammal and Shark Sanctuary i protehá tambe otro áreanan geográfiko. A establesé Yarari Santuario riba 1e di sèptèmber 2015 i su meta ta pa protehá mamífero marino, tribon, i chuchu rònt e awanan di Bonaire, Saba, i for di sèptèmber 2018, tambe Statia. Kolaborashon, entre no solamente e seis islanan di Hulanda Karibense, pero tambe entre e paisnan di e region amplio di Karibe komo totalidat, ta nesesario pa protehá i konservá e espesienan esensial akí i ekosistemanan. Pa e motibu akí resientemente a forma e Koalishon Karibense di Tribon (“Caribbean Shark Coalition”) pa kolaborá mihó ku otro den hinter e region Amplio Karibense.
Dia Mundial di Konservashon di Naturalesa, ku ta selebrá kada aña riba 28 di yüli, ta rekonosé ku un ambiente saludabel ta e fundeshi pa un sosiedat stabil i saludabel. Esaki ta inkluí un osean saludabel, ku indudablemente, ta dependé di tribon. Tribon ta e animal yagdónan grandi na tòp di e kadena alimentisio ku tin un papel importante den mantenshon di e balansa den e ekosistema marino. Tribon ta yuda mantené e populashon di e animalnan ku nan ta yag ariba saludabel dor di kome esunnan ku ta debil, miéntras ku nan tin un efekto di e manera akí riba distribushon di e populashon di e animalnan ku nan ta yag ariba, den e áreanan. Den un osean saludabel, tribon ta yuda pa mantené un populashon di piská stabil i koral ku kama di yerba di laman saludabel, loke ta importante pa peska i pa ekonomia di e islanan.
E Ekspedishon di Tribon Tintorero ku ta kai bou di kordinashon di DCNA i ta haña fondo generoso di WWF-NL pa medio di e Fondo pa Biodiversidat i Nationale Postcode Loterij di Hulanda. Pa mas informashon tokante e Ekspedishon di Tribon Tintorero Embarasá (“Pregnant Tiger Shark Expedition”), sigui e páginanan di e organisashonnan partisipante riba Facebook, Instagram or DCNA’s website (https://dcnanature.org/news/).
Lesa tambe:
- Ladronisia di outo na Kòrsou a subi na novèmber, pero tabatin un bahada en general di kriminalidat kompará ku e luna rèkert di òktober
- Gobernador ta risibí Bea Moedt i ta haña un buki di pòtrèt
- Universidat di Wageningen: Santu di Chogogo ta bai laman sin mas
- Habitantenan di Parkietenbos ta pidi ousilio atrobe pa motibu di kimamentu di sushi den Parkietenbos
- Prevení Zika, Dengue i Chikungunya |Aviso pagá


text:
ORANJESTAD.- Entre e pasonan cu POR lo tuma den e proximo periodo di gobernacion pa drecha calidad di enseñansa na Aruba ta figura introduccion di un sistema salarial pa maestronan segun e principio di promocion segun prestacion. Banda di esey, lo implementa un maneho integral pa loke ta facilidadnan, material y ekipo cu scolnan mester tin na nan disposicion pa por duna les na un manera efectivo.
E sistema salarial pa maestronan basa riba promocion segun prestacion ta encera un sistema uniforme y transparente di evaluacion di funcionamento di e docente a base di un profil di su competencianan. Pa e docente por bin na remarca pa un promocion, mester tin un evaluacion positivo di su funcionamento. E docente cu ta funciona excelente, por bin adicionalmente na remarca pa un bonus.
Den e sistema aki lo pone hopi mas atencion na coaching, recapacitacion y cursonan di motivacion pa maestronan por motiva y inspira alumno, pa stimula e alumno pensa critico y creativo y haci baymento di scol algo “fun” pa e alumno. E mucha mester bay scol cu placer. Tambe lo duna prioridad na upgrading di e nivel di Hulandes di tur docente. Ademas lo evalua y restructura IPA cu e meta pa sigui mehora e calidad di e instituto aki y percura pa renobacion di cuerpo di maestro. Un posibilidad ta pa integra IPA den Universidad di Aruba. Y por ultimo lo limita e periodo cu un docente por duna les “onbevoegd” na maximo 2 aña.
Lo introduci pa scolnan un base infrastructural minimo, teniendo cuenta cu e cantidad di alumno, pa loke ta material, ekipo y facilidadnan, manera po ehempel cantidad di klaslokaal, cantidad di banki y stul pa cada klas, smart TV, cantidad di laptop, conexion di internet, cantidad di baño, grandura di area di recreacion y grandura di areanan cu sombra. Den e cuadro aki lo promove modernisacion y digitalisacion den nos enseñansa. Lo crea scolnan saludabel cu cantina cu ta bende cuminda saludabel y area di recreacion cu ta brinda oportunidad pa e alumno haci movecion. Ademas lo ehecuta den fase un plan pa instala airco na scolnan.


text:
Despues di un otro anochi cu tweets di Kanye West, Kim Kardashian a responde cu un declaracion, unda e ta bisa cu e ta apoya su casa ‘complica’. Kardashian a lansa un declaracion emocional riba su instagram story, despues di e ultimo tweets di Kanye West, unda e ta afirma cu e kier a divorcia su casa y tambe el a yama Kris Jenner “Kris Jong-Un”. A pesar di su tweets controversial, Kim a bisa cu e ta apoya su casa cu ta bipolar.
Kim den su prome instagram story a share: “Manera hopi di boso sa, Kanye tin ‘bipolar disorder’. Cualkier hende cu tin esaki of cu tin un ser keri cu tine sa con complica y doloroso e ta pa compronde. Ami nunca a papia publicamente con esaki a afecta nos na cas, paso mi ta proteha nos yiunan hopi y Kanye su derecho pa su privacidad. Pero awe, mi ta sinti cu mi mester comenta door di e stigma di salud mental”. El a continua: “Esunnan cu compronde enfermedad mental of incluso comportamento compulsivo sa, cu e famia ta sin poder, menos si e miembro di famia ta un menor. Hendenan cu no ta consciente of ta mucho aleha di e experencianan aki, por husga y no compronde cu e individuo mester envolve su mes den e proceso pa haya ayudo, sin importa con duro e famia ta purba di yuda”.
Den su segundo story Kim a bisa: “Mi ta compronde cu Kanye ta suheto di critica paso e ta un figura publico, y su accionnan por causa opinion- y emocionnan fuerte den hende. E ta un persona briyante pero complica, ademas di e presionnan di ta un artista y homber color scur, tambe el a experiencia e perdida doloroso di su mama, y e mester a deal cu e presion y e isolacion cu ta aumenta su ‘bipolar disorder’. Esunnan cu ta cerca di kanye conoce su curason, y nan ta compronde cu su palabranan tin biaha no ta alinea cu su intencionnan”.
“Bibando cu ‘bipolar disorder’ no ta disminui ni invalida su soñonan y su ideanan creativo, sin importa con grandi of imposibel e por sinti pa algun hende. Esey ta parti di su genio y manera hopi a presencia, hopi di su soñonan a bira realidad”. Kim Kardashian ta conclui su declaracion skirbiendo: “Nos manera sociedad mester papia di duna gracia na e tema di salud mental, sin embargo, nos tambe mester dune na e personanan cu ta biba cu ne den e momentonan cu mas nan mester di dje. Mi ta pidi amablemente pa e media y publico duna nos e compasion y empatia cu nos mester pa nos por supera esaki. Danki na esunnan cu a expresa preocupacion pa e bienestar di Kanye y danki pa boso comprension”.


text:
Gobièrnu a konmemorá esnan ku a pèrdè nan bida den II Guera Mundial i tambe militarnan ku a sirbi reino hulandes
Gobièrnu a konmemorá esnan ku a pèrdè nan bida den II Guera Mundial i tambe militarnan ku a sirbi reino hulandes
Willemstad – Djabièrnè 4 di mei, den henter reino hulandes a para ketu pa konmemorá tur esnan ku a pèrdè nan bida, sea den un parti di reino hulandes òf na kualkier parti di mundu. A konmemorá esnan ku a bringa den Segundo Guera Mundial, tambe esnan ku a muri den guera òf mishonnan di pas den dekadanan ku a sigui.
Tema di e aña aki ta Resistensia. Durante seremonia na Waaigat Su Ekselensia Minister Presidente Eugene Rhuggenaath a hiba palabra riba e tema aki. E hoben Noruendino Serbonij a duna kontenido na e tema resistensia pa medio di un poema kual el a deklama durante e seremonia.
Su Ekselensia Gobernador sra. Lucille George-Wout a pone krans na monumento na Waaigat na nòmber di gobièrnu di reino hulandes. Minister Presidente a pone krans, asina na nòmber di Gobièrnu i pueblo di Kòrsou duna muestra di rèspèt na esnan ku a pèrdè nan bida pa nos por ta liber awe. Komandante di Marina Real i Komandante di VKC tambe a pone krans na nòmber di nan respektivo organisashon. Despues a sigui representantenan di komunidat Hudiu i famianan di víktimanan kende a konmemorá nan sernan kerí.
Mas lat mainta a tene un di dos seremonia di konmemorashon. E seremonia aki a tuma lugá na Santana Militar na Roodeweg. Stichting Militair Erfgoed Curaçao su presidente, sr. Carlos Sayers, a hiba palabra durante e seremonia na Santana Militar. Mientras Dominee Wojcik a tene un reflekshon. Na Santana Militar a para ketu na tur e militarnan ku di un òf otro manera a sirbi reino hulandes.
==================
Spich konmemorashon 4 di mei
Resistensia
Ekselensia, damas i kabayeronan, famianan,
Awe riba konmemorashon di 4 mei, nos ta konmemorá den union, esnan ku a paga pa NOS libertat ku nan bida den segunda guera mundial i den otro luchanan durante e último dekadanan. Mi ta papia i enfatisá NOS libertat, paso mi ta kere fervientemente den e idea simpel pero profundo ku kada persona su libertat ta mará na libertat di su próhimo.
Na vários momentu den historia nos a enfrentá e simpel bèrdat aki, i sigur den e momentu definitivo ku tabata segunda guera mundial, ku tabata un periodo signifikante tambe pa Kòrsou.
Un momento den historia durante kua nos a realisá, ku ni maske e tamaño di nos baranka ta chikí, nos no por para na banda mientras ku rumannan den Reino a keda tené rehen riba nan propio suela. Ku ni maske ta parse ku e peliger ta leu for di nos porta, nos no tin ku keda leu òf keda ketu. Ku ni maske nos ta liber di okupashon, nos tin di yuda liberá. Aunke nos tabata liber di okupashon, e menasa kontra libertat a toka nos tambe, i tabatin heroenan komun ku a djòin e kausa noble di resistensia durante segunda mundial. En total 165 hende di Antia a pèrdè nan bida den e teritorionan den reino, paso nan a lanta i para pa loke nan ta kere aden. Di un manera of otro, nan a resistí.
I durante tempu di guera nos a konosé resistensia den diferente forma: falta di koperashon òf desobedensia, diseminashon di informashon òf propaganda kontra di e okupadó, protekshon di personanan persiguí òf akshon pa prevení pa heroenan di aliado kai den gara di e enemigu.
Ora mi pensa riba nos heroe i martirnan, òf trata di ‘skucha’ kiko nan lo ta pensa di nan resistensia, mi ta pensa ku nan lo ke pa nos kòrda kiko ta e esensia di resistensia; ku pa su esensia no ta mará na guera ni na tempu…
E esensia di resistensia den kualke forma, ta ku un persona ta realisá ku e no por aseptá e ‘status quo’ òf un situashon indeseá.
Ku ni maske e ta su só, e ta UN ku otronan.
Ku ni maske e reto ta mustra insuperabel, e tin di trata na superá.
Ku ni maske e lucha, sea real of simbóliko ta mustra kaso perdí, e tin di purba. Resistensia ta e konsientisashon ku mi bos, mi esfuerso, mi akshonnan por ta katalisador pa trese mehorashon den e kualke situashon. Resistensia ta asumí e deber pa kambia un situashon penoso, aunke no ta bo responsabilidat òf niun hende a puntrabo òf apuntabo.
Resistensia, na mi pareser, tambe ta asumí responsabilidat pa protehá i kuida tur lokual ta di importansia of balor pa nos komunidat, manera nos herensia, nos bon kustumbernan, nos medio ambiente, nos institutonan, norma i balornan.
E esensia di resistensia pues no ta enkapsulá solamente lucha ora kos ta malu, pero tambe dia aden i dia afó, pa kumpli ku e responsabilidat kompartí pa mantené lokual ta bon i persistí pa hasi bon pa nos mes i otronan den komunidat. Resistensia ta perseverá den asertá nos libertat pa selebrá i salbaguardiá nos derechinan i logra adelanto komún.
Ta esaki tur esnan ku a lucha i resistí pa nos libertat, a resistí p’e: pa un futuro liber kaminda kada hende tin tur posibilidat pa realisá su máksimo potensial. Awe ku nos ta konmemorá, laga nos kòrda esei i komprometé pa sigui lucha pa desaroyo di Kòrsou. Den felis memoria di tur esnan ku a bai laga nos, den NOS den defensa, algun ku nan nòmber ta inskribí riba e monumento aki, laga nos sigui resistí pa logra e kambio ku ta kuminsá ku nos tambe .. den presente.
Pa finalisá mi ta kompartí k’un sita:
“Each time a man stands up for an ideal, or acts to improve the lot of others, or strikes out against injustice, he sends forth a tiny ripple of hope, and crossing each other from a million different centers of energy and daring those ripples build a current which can sweep down the mightiest walls of oppression and resistance.” ― Robert F. Kennedy
Dios bendishoná famia i ser kerínan di esnan ku a resistí promé ku nos.


text:
Rudy
Richardson
Candidato #21
Politico Arubano
Rudy Rudolph Richardson tin 49 aña di edad ta casa cu Yleana Richardson Reyes Turbi e pareja tin un yiu homber cu yama Ian Bellini Richardson. Ambos tin yiu di relacion previo, hunto nan tin un total di cuater yiu homber. Rudy Jr. Alan, Anell y Ian.
Mi a lanta den e bario di Zeewijk, San Nicolas mi mayornan efm ta Oswald L. Richardson y Margaret R.E. Richardson. Nos tawata 7 ruman den total.
Mi a atende (Xander Bogaerts) School y despues St. Augustinus College MAVO y tambe Colegio Arubano San Nicolas HAVO. Mi tin deseo ainda di completa un titulo den Government Organization and Management na Universidad di Aruba.
Mi a drenta den e industria hotelero na Aruba desde 1998 den e sector di Sales & Marketing di Vacation Ownership pa varios compania multi-biyonario exitosamente.
Mi a practica e deporte di bodybuilding durante mi añanan adolescente y tin varios título den esaki tambe. Tambe mi tawata activo den e arte di break dance/hip hop. Mi tin varios trofeo pa esaki tambe. Mi semper tawata un persona hopi social den mi districto di San Nicolas.
Di un edad relativamente young mi a tuma interes den politica Arubano. Semper mi a wak cu San Nicolas tawata menos progressivo y mi kier a trece un cambio den e mentalidad aki. E passion pa politica y amor pa Aruba mi pais cu mi a wordo cria desde mi infancia mi no por a keda para wak San Nicolas wordo neglisha durante varios gobernacion Arubano.
Mi a analisa Movimiento Electoral di Pueblo como organization politico y e tawata e unico opción politico pa mi persona. E ideología Socialdemocrata combina cu logronan grandi pa nos digno pueblo bao liderasgo di Gilberto F. "Betico" Croes efm y Nelson O. Oduber y awo Evelyna C. Wever-Croes. Desde 2013 mi ta un Candidato Politico cu Movimiento Electoral di Pueblo. Mi lo bringa te unda Dios duna mi forsa pa caba cu e retraso SocialEconomico di San Nicolas y para banda di e grandinan den historia Arubano cu e apoyo y sosten di nos digno pueblo.
Mi ta pidi sosten amplio di e comunidad di Aruba pa eleccion di Parlamento na 25 di Juni 2021 venidero pa haya e oportunidad pa por traha pa Aruba keda un pais Autonomo den Reino Hulandes. Saca San Nicolas y vecindarionan pa dilanti economicamente y ofrece un mentalidad mas progresivo na nos hendenan sin distinción algun. Dios bendiciona Aruba .


text:
Gabinete Wever-Croes Minister Dangui Oduber ๐ง๐๐ฟ๐ถ๐๐บ๐ผ ๐๐ฟ๐๐๐ฒ๐ฟ๐ผ ๐๐ฎ ๐๐ถ๐ด๐๐ถ ๐ฐ๐ฟ๐ฒ๐๐ฒ ๐ด๐ฟ๐ฎ๐ฑ๐๐ฎ๐น๐บ๐ฒ๐ป๐๐ผ ๐ฑ๐ฒ๐ป ๐น๐๐ป๐ฎ ๐ฑ๐ถ ๐ผ๐ฐ๐๐ผ๐ฏ๐ฒ๐ฟ
Gabinete Wever-Croes
Minister Dangui Oduber
๐ง๐๐ฟ๐ถ๐๐บ๐ผ ๐๐ฟ๐๐๐ฒ๐ฟ๐ผ ๐๐ฎ ๐๐ถ๐ด๐๐ถ ๐ฐ๐ฟ๐ฒ๐๐ฒ ๐ด๐ฟ๐ฎ๐ฑ๐๐ฎ๐น๐บ๐ฒ๐ป๐๐ผ ๐ฑ๐ฒ๐ป ๐น๐๐ป๐ฎ ๐ฑ๐ถ ๐ผ๐ฐ๐๐ผ๐ฏ๐ฒ๐ฟ
E cantidad di barconan crucero ta aumenta gradualmente y den luna di October 2021 Aruba lo ricibi 9 calls cu ta un aumento gradual compara cu luna di September cu tabata tin solamente 6 calls.
Minister ta recorda pueblo cu ta apenas na juni 2021 Aruba a ricibi su promer linea crucero desde maart 2020. Pa mas cu 1 aรฑa y 3 luna Aruba no a ricibi ningun barco crucero. Gobierno ta haci hopi esfuerso pa cruceronan por ta bek na Aruba. Den october lo ta yegando barconan crusero for di Celebrity Cruises, Royal Caribbean Cruise lines y Carnival Cruise Lines. Minister Oduber a seรฑala cu pa e aรฑa aki ainda falta 18 calls.
Schedule di barco crucero den luna di october 2021 a conoce un aumenta di 3 calls. Minister Oduber ta splica cu Ministerio di Turismo, APA y ATA ta keda traha na un manera pro-activo pa sigui acerca mas linea crucero pa bin Aruba, tambe pa splicanan kico e situacion ta na Aruba. Na mes momento lo comparti tambe e protocolnan cu lineanan crucero lo mester sigui.
Aruba tawata e prome destinacion pa e cruceronan. Cu esaki Aruba ta continua su recuperacion di nos turismo crucero. Sigur esaki ta crea oportunidadnan pa nos economia, pa e cuponan di trabou, pa tour operators, pa taxistnan, pa restaurantnan y tiendanan di retail.
Minister Dangui Oduber ta menciona cu mescos tawata e caso cu e bishitantenan stayovers, turismo crucero lo mira un crecemento gradualmente segun proyeccion di APA.


text:
ORANJESTAD,Aruba
COMUNICADO DI PRENSA
Durante e conferencia di Prensa di Gobierno, Minister di Cultura a brinda informacion cu den cuadro di celebracion di e fecha natalicio di Libertador Gilberto François Betico Croes, Ministerio di Asuntonan General, Ministerio di Cultura hunto cu Comision ‘Ken ta Betico’ a traha un buki ‘Danki na Dje’.
Buki pa muchanan di scol basico
Meta di e buki ta pa consientisa nos hobennan riba e historia di nos Pais pa asina nan por compronde nos presente y pa nan haya aliento pa fiha nan propio futuro.
E dignatario a enfatisa cu ta masha importante pa nos muchanan y nos hobennan conoce tur locual Betico Croes a haci cu awe nos tin Pais Aruba. E buki ‘ Danki na Dje’ aki lo wordo reparti na scolnan basico di Aruba. E maestronan di klas 1,2 y 3 lo haya e bunita buki ‘Danki na Dje’ pa asina nan por brinda e informacion na e muchanan. E hobennan di klas 4, 5 y 6 lo ricibi un buki pa asina nan por hiba cas y nan mes por lesa e informacion.
‘Danki na Dje’
E buki ‘Danki na Dje’ ta conta Ken ta Betico Croes, su carera profesional, su trayectoria politico y tambe e union cu ela sa di crea den e pueblo Arubano. E ta contene informacion tocante di e grupo grandi di persona cu a bini hunto den un movecion, cu a uni nos pueblo. ‘Danki na Dje’ tambe ta contene dichonan popular di Betico Croes y tambe otro informacionnan importante di locual Betico Croes a logra pa Aruba.
Gradicimento
Minister di Cultura a gradici Comision Celebracion Dianan Nacional, Comision ‘Ken ta Betico’, sr. Manolo Giel, Ministerio di Asuntonan General y Ministerio di Cultura pa nan cooperacion pa por a produci e bunita buki ‘Danki na Dje’.


text:
Den edicion di FOCUS di october tin varios pagina dedica na conscientisacion con pa trata y cuida e animalnan. Por resumi e palabra mascota cu dos palabra potente: Amor Incondicional. E amor aki ta locual Lola ta representa den hogar di famia Caralps y pa su doño Claudia, cu ta esun mas jong den cas. Nan tres mascotanan: Lola, Luca y Alpha ta sumamente importante pa cada un di nan y semper ta band’i nan den nan rutina diario. Sinembargo pa e photo shooting a opta pa scoge Lola, door cu e ta esun mas trankil y cu ta gusta pose pa saca potret. Claudia ta conta anectodanan cu su cachonan di rasa Dachshund.
Animal Health Veterinary Hospital
Nan a bin ta promoviendo pa ta doño responsabel cu nan cliente- y bishitantenan, sperando un dia cu tur e cosnan relaciona cu negligencia di e animalnan ta bira poco comun. Nan ta duna varios conseho- y ideanan, prome cu trece un mascota den bo hogar: Adopta prome cu cumpra – E ta awor bo responsabilidad – Respecto espacio y ambiente –
Relacion cu estilo di bida – Respecto finanzas.
Dierenarts Veterinary Aruba
Nan ta di opinion cu lamentablemente door di falta di conocemento tin hopi negligencia di bestia na Aruba. Hopi hende cu tin un mascota kiermen djis dun’e cuminda so y esaki no ta e caso. Tin hopi cos cu bestia mester: awa limpi y cuminda, un dak unda nan por sconde fo’i solo y yobida, proteccion contra carpata y purga, proteccion contra bichi di curason, cuido veterinario; vacuna y chekeo anual.
Sgt. Pepper’s Friends
E ta un organisacion no lucrativo di rescata animal y ta situa na Aruba for di inicio di 2015. E fundacion ta enfoca riba rescata animal y contribui na crea conscientisacion pa e cuido di animal en general, door di promove castracion y sterilisacion y educacion di e hobennan. Nan a haya un hogar pa mas di 1200 cacho y pushi, cu ayudo di nan network social grandi. Pa aña nan tin un averahe di 125+ animal den nan cuido y ta castra y sterilisa hopi bestia di caya semanalmente.


text: ORANJESTAD: Diaranson mainta Minister Endy Croes a ricibi bishita di cortesia di sr. Signald ‘Chai’ Currie kendetabata na Aruba di vacacion. Sr. Currie ta un persona hopiconoci na Aruba, ex- bankero di Curaçao y Presidente di Teremoto Giants softball team. Chai 35 aña pasa a iniciahunto cu su bon amigo sr. Ronny Gomez e Torneo di softball Copa ABC cual porcierto a crece bira masha grandi. Otro añaCopa ABC lo tuma luga na Curaçao y lo ta e promecampeonato despues di Covid 19. Minister di Deporte kendetin un amor y pasion pa tur deporte pero sigur pa softball aintercambia hopi idea cu sr. Currie kende tin hopi experencia. Finalisando Minister Endy Croes a agrega cu e tabata un reunion hopi fructifero. Deseando Chai tur cos bon y cu pronto lo topa otro bek.


text:
Es ku ta biba sin Dios, ta hui sin tin niun hende ta persiguié , es ku biba ku Dios , ta sintié protehá , ta manera un leon . Dios bendishona bo , un felis siman .
Lukas 20:38
Dios no ta Dios di morto nan ma di bibunan , pasobra pa Dios tur hende ta bibu .” Un tremendo siman pabo , Dios bendishona bo.
Salm 117:1-2
Alabá Señor , tur nashon, tur pueblo, kanta su gloria ! Su amor I bondat pa nos ta grandi I fieldat di Señor ta eterno. Alabá sea Señor ! Un felis siman pabo Dios bendishona bo .
Salm 51:1-2
Tene piedat di mi , o Dios, den bo bondat , den bo inmenso kompashon kita mi falta . Laba mi limpi di mi kulpa I purifiká mi di e malu ku má hasi . Un felis siman pa bo


text:
ORANJESTAD (AAN): Pa mas of menos 4’or y 50 di marduga, Central di Polis a manda patruyanan cu poco urgencia na Olde Molen.
Pa ora patruyanan a yega, ya e dos personanan cu a wordo tira a bandona e sitio den un auto particular cu a hiba nan hospital ya cu no por a warda riba yegada di ambulance.
Polis a wordo informa cu un hende homber a wordo tira den garganta y e otro suspuestamente den pecho.
Di biaha a start un investigacion grandi na e sitio pa determina kico a pasa.
Polis a cera e area debi cu tabatin pechi y sapato cu a keda atras, y a busca tambe posibel huls. E sospechoso cu ya ta conoci pa husticia a bandona e sitio caba pa ora polisnan a yega.
Despues cu e Polisnan tabata na Olde Molen nan a presenta na Riu Antillas pa a bay busca mas informe debi cu turistanan a yega na e Hotel y informa cu nan a keda bati door di grupo di persona den e luga.
Durante e interogacion na e hotel cerca e turistanan polis por a conclui cu e sospecho cu a los tiro den Olde Molen lo tabata buscando problema cu tur hende y aki a start un pelea paden. Dos persona di seguridad a trata na para e pelea segun a wordo comunica y aki e bouncer lo tabata tin confrontacion cu un sospechoso cu a saca arma di candela y tira heridando dos persona di cualnan un a fayece na hospital.
E bouncer cu a fayece ta Aldwin Damian miho conoci como Bongo.
Polis a haci su investigacion y a bin resulta auto A-59626 lo ta e auto cu tabata tin e personanan den dje cu mester a tira riba e personanan aki na Olde Molen.
Despues cu polis a caba di interoga tur testigo na hospital, nan a wordo dirigi na Riu Antillas, caminda tabata tin tres otro persona cu tambe tabata envolvi den e pelea aki, di cual un di nan a wordo bati.
Na yegada di polis na Riu Antillas a bin tende cu en verdad un di e personanan ta hopi herida y patruya di polis mes mester a transporte pa hospital pa e wordo trata debi na e golpinan cu el a haya.
Den careda di 5’or y 20 di marduga polis a cera full e area di The Mill Night Club pa haci nan investigacion y ademas a cuminza busca e tirador.
E di dos persona tabata den Cuido Intensivo ayera.
Source: Dutch Caribbean News A tira bouncer Bongo mata pafo di Olde Molen


text:
Tabata 3 siman (18 september) pasa cu Minister di Turismo y Salud Publico sr. Dangui Oduber a haci e prome 2 entreganan den e “beroepsbeoefenaar” nan registro como profesional den cuido reconoci door di AruBIG. Dialuna e mandatario ta bolbe registra un otro persona den e registro di AruBIG y e prome dokter di cas cu ta keda registra den e AruBIG ta Dr. Geraldine Croes. Minister a indica cu esaki nan ta momentonan historico cu a tarda decadanan pa por wordo realisa. Un momento caminda ta reconoce un yiu di tera y brinde e oportunidad tambe pa e por eherse su profesion aki na Aruba por medio di un contrato cu AZV.
Minister Oduber a menciona cu Dr. Croes a haci su estudio medico na Colombia na Universidad el Bosque cu ta un di e 2 universidadnan reconoci pa AruBIG. Den esaki AruBIG ta haci uzo di e organo di accreditation CNA na Colombia na cual e Universidadnan ta ser reconoci dor di AruBIG, asina e minister ta indica. Dr Croes lo drenta den su funcion di dokter di cas diahuebs awor na San Nicolas, e lo ta remplasando di Dr Vering.
Estudionan haci ta indica cu mundo lo bay tin escasez di dokter y enfermero na aña 2030. Minister a indica cu e reto di escasez di profesionalnan den cuido ta conta pa Hulanda tambe y sin un registro propio Aruba lo keda depende di e registro di BIG pa haya nos profesionalnan den cuido. Pa e motibo aki AruBIG ta sumamente necesario pa yena tur e vacaturanan cu tin habri. Pa di e manera aki yuda pa haya mas specialista cu lo percura pa reduci e “wachtlijsten” nan cu tin.
AruBIG ta cambia henter e panorama pa esnan cu kier studia medicina caminda e studiante por studia den region na un di e universidadnan cu ta accredita pa AruBIG. Awor nan tin e opcion pa studia entre otro na Canada, Estados Unidos, Costa Rica y Colombia.
Actualmente e siguiente profesionnan ta rekeri pa inscribi den e AruBIG:
• Boticario
• Medico
• Dentista
• Partera
• Fisioterapista
Entrante aña 2022:
• Enfermera
• Psicologo
• Psychiater
Diplomanan reconoci pa AruBig
E siguiente diplomanan ta ser reconoci den AruBIG:
1. Pa tur profesion, un number di BIG di Hulanda (Nederlandse BIG-nummer) y registracion como specialista den e asociacion reconoci na Hulanda (p.e. RGS pa medico). BIG registratie.
2. Pa medico alternativamente documentacion cu ta prueba cu a pasa exitosamente e “board exam” di USA (ECFMG) of Canada (Medical Council of Canada) , irespecto na unda bo persona por a studia;
3. Pa medico alternativamente e diploma di e siguiente universidadnan accredita pa medio di e organo di acreditacion SINAES na cual e siguiente Universidadnan ta ser reconoci dor di AruBIG: Universidad de Costa Rica, Universidad Latina de Costa Rica of Universidad de ciencias medicas (UCIMED);
4. Pa medico alternativamente e diploma di e siguiente universidadnan accredita dor di e organo di accreditation CNA na Colombia na cual e siguiente Universidadnan te ser reconoci dor di AruBIG: Universidad El Bosque of Pontificia Universidad Javeriana;
5. Pa dentista alternativamente e diploma di siguiente universidadnan na Costa Rica: Universidad de Costa Rica of Universidad Latina de Costa Rica;
6. Pa dentista alternativamente e diploma di e siguiente universidadnan na Colombia: Universidad El Bosque of Pontificia Universidad Javeriana.
Pa estudio local ta conta cu esnan reconoci dor di Directie Onderwijs y/of apunta dor di e Instituto di Calidad ta ser reconoci dor di AruBIG.
Un otro specialismo reconoci dor di AruBIG ta e estudio di specialismo “arts arbeid en gezondheid Aruba” duna pa e scol NSPOH di Hulanda.
Minister Dangui Oduber ta menciona di ta contento di e logro historico aki, den pasado hopi promesa a wordo haci pero no a pone accion tras di e palabranan pa concretisa y finalisa e traycto di AruBIG. Finalmente e mandatario ta gradici AZV pa kere den e proyecto di AruBIG y alabes ta desea Dr. Croes tur clase di exito den su reto nobo.


text: Diasabra anochi a drenta informe di cu e lift na The Cove a dal pega, mesora a dirigi tanto polis como bomberonan na e sitio. Na yegada di e patruya a compronde cu 8 hende a prop den un lift traha pa maximo 4 persona y esaki a dal pega memey di e pisonan y nan a keda atrapa. Polis a pidi pa e bomberonan yega mesora ya cu e hendenan pega a cuminsa angustia y preocupa. Ademas tambe a avisa e compania cu ta atende cu e lift. E technico na su yegada mesora a habri e porta y a libera esnan pega. A bin resulta cu e 8 personanan aki no tabata tin pasenshi y a porp nan mes di tal forma cu e lift a pega y e hendenan a keda atrapa. Unabes nan a ser libera esnan pega por a sigui nan caminda.


text: Dialuna mainta a drenta informe di un accidente cu hende herida na e rotonde banda di airport, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente entre un auto y un brommer unda falta di preferencia tabata e causa di e accidente aki. debi na e impacto e motociclista a cay y a ricibi algun rasca na su curpa pero e no tabata desea atencion di ambulans na e sitio. Tanto e papelnan di e brommer no tabata na ordo y e motociclista no tin rijbewijs pa brommer.


text:
Willemstad (Komunikado di Prensa) – CIBC FirstCaribbean a uní forsa ku Kolegio Erasmo dor di patrosiná e ekipo di hóbennan maskulino den e kompetensha di vòlibòl entre skolnan. Kolegio Erasmo a logra konkistá e di kuater puesto den e kompetensha entre skolnan di fundeshi.
Partisipashon di e hóbennan di Kolegio Erasmo, ku ta varia entre 11 pa 12 aña ta dirigí pa stimulá nan espíritu di kompetensha den un forma ku nan tin plaser pero den un ambiente disipliná. Nan partisipashon ta dependiente di nan dedikashon akadémiko, nan aktividatnan èkstra-kurikular i komportashon general. CIBC FirstCaribbean ta konsiderá e esfuerso aki bale la pena debí na su énfasis riba e balornan aki i ta spera ku esaki lo perkurá pa un fundeshi fuerte pa nan éksito den futuro.
“Ta un plaser mira kon e muchanan aki ta lucha pa keda kumpli ku e eksigenshanan asina nan no mester pèrdè ni un wega. Nan ta, komo parti di e ekipo, keda stimulá pa tin un komportashon deportivo. Pa nos gana e trofeo ku e mihó disiplina ta e aspekto mas importante pa partisipá den e kompetensha. P’esei nos ta orguyoso di a gana e premio aki aña pasa den e mes un kompetensha. Kolegio Erasmo, awor ku sosten di CIBC FirstCaribbean, a traha pa logra un klasifikashon haltu den e torneo e aña aki atrobe” asina Eugène Jansen, e entrenadó di vòli entusiasmá di Kolegio Erasmo a bisa.


text:
Oranjestad
Aruba College Fair 2022 lo tuma lugar dia 4 y 5 di november na Renaissance Convention Center, di 12or di merdia te cu 6or di atardi, y lo duna tur hende cu ta buscando di sigui un educacion mas halto, acceso na e collegesnan y universidadnan y scolnan vocacional di Europa, Merca, Canada, Latino America, Region Caribe y Aruba.
Esaki ta habri pa tur hende, sea bo ta un studiante di EPB, MAVO, HAVO of VWO buscando di sigui desaroya bo mes riba nivel di MBO, HBO, of WO; studiante di EPI buscando di sigui cu un educacion mas halto; studiante di UA cu ta desea di sigui nan estudio of transferi pa bai afor; y trahadornan cu ta buscando di eleva nan educacion na e siguiente nivel.
Nos ta ofreciendo te cu 2000 tickets gratis pa e studiantenan actual; di lo contrario, e costo di preinscripción ta Afl.5 y Afl.10 na porta. E evento aki ta un excelente recurso pa studiante, pa individuonan cu ta buscando di continua cu nan educacion pa papia directamente cu representantenan di institutonan y scucha oradornan riba tur dos dia cu presentacionnan riba diferente topico di estudio y guia pa un carera.
Por registra awor na www.ArubaCollegeFair.com. Djies klik riba e link “Pre-registration is now open” y yena e formulario online pa sigura cu lo bo ricibi tur e informacionnan necesario. Preinscribcion ta habri awor.


text:
WILLEMSTAD- 15 di febrüari 2018 – Ofisina di Turismo di Kòrsou (CTB) dia 26 di yanüari último, a ranka sali na e New York Times Travel Show 2018, ku partisipashon na e New York Times Travel Industry Conference. E konferensia a ofresé un programa di training sumamente amplio, kompilá spesialmente pa agentenan di biahe i miembronan di prensa. CTB tabatin e oportunidat di duna un presentashon huntu ku Caribbean Tourism Organization den kua a pone e komunidat di agente di biahe na altura di e último desaroyonan aki na Kòrsou, prinsipalmente riba e tereno di biahe ku meta pa Bienestar (Wellness Travel)
Na final di e konferensia, pa e di 15 aña siguí, New York Times Travel Show a habri porta di su sala di ekshibishon na Jacob K. Javits Center, siudat di New York. E evento di tres dia akí a konta ku e asistensia di mas haltu for di su inisio. Tabatin 32.398 persona presente, inkluso 10.268 ku a bin pa e trade show, entre kua 1.384 representante di media, 22.130 konsumidó i 600 kompania ku a bin pa ekshibí nan produkto- i servisionan for di mas di 176 pais.
E aña akí, Kòrsou a esenifiká e famosísimo ‘Kokomo Swing’ ku tin na Kokomo Beach. E wepnan, ku un imágen di e playa den fondo, tabata un spòt perfekto pa e bishitantenan saka potrèt i sinti ku nan ta den e dushi kalor i solo di Kòrsou.Ademas, nan por a partisipá na e kues, Ki Tipo di Turista Bo Ta?, pa haña sa di ki manera nan lo disfrutá mas di e isla. A base di nan kontestanan, kada bishitante a risibí un itinerario digital, esta, un lista di rekomendashon tokante unda pa hospedá, e restorantnan ku e lo mester purba i ki aktividat e por hasi. Mas di 52% di e partisipantenan a kai den e kategoria di ‘Beach Bums’, esta un persona ku gusta pasa su tempu na playa.
CTB, huntu ku su partnernan di sektor privá, Hilton Curaçao, Livingstone Jan Thiel Resort, Papagayo Curaçao, Renaissance Curaçao Resort & Casino, Santa Barbara Beach & Golf Resort i Sunscape Curaçao Resort, Spa & Casino, a ofresé e bishitantenan informashon di e destinashon, diferente opshon di akomodashon riba e isla, i tambe tokante JetBlue Airways su servisio non-stop for di JFK ku ta bai oumentá te na kuater vuelo pa siman den e temporada di zomer ku ta bin.
E show tabata un chèns perfekto ku Kòrsou a probechá di dje pa presentá nos produkto turístiko na konsumidó di tur parti di e asina yamá Tri-State Area, kendenan aktualmente ta planiando nan siguiente fakansi.


text:
A tene un combersacon cu Edith Van Der Wal kende ta e president di Fundacion Tortuga Aruba caminda e ta splica con esaki por ocaciona stress pa e tortuga. Nan ta spera cu hende por lesa e borchi ‘tin simbolo diseña pa esnan cu no kier lesa’ por sa e bedoeling.
Sinembargo e por ta posibel cu persona sea local of no, no ta duna atencion na locual cu tin. E ta splica cu borchi a keda poni na 2018, pa motibo cu tabata tin melding di persona cu tabata na Baby Beach y hende tabata molestia e tortuga. Tin un ley na Aruba cu ta bisa pa proteha e tortuga.
E ta duna di conoce, cu esey a yuda nan basta pa motibo cu por tende of wak borchi cu ta verboden y por bisa e otro tocante e borchi. Solamente na Baby Beach ta haya e borchi mirando cu e ta special pa area.
Pa motibo cu ta un sorto di tortuga cu nan ta haya y ta bin pa un temporada so. E tortuga ta e Green Turtle y ta bin pa come e yerba cu ta crece na area di Baby Beach. Tambe den e borcho tin un simbolo caminda ts splica pa no duna cuminsa na tortuga.
Esaki ta ocaciona cu e tortuga por biba menos largo. Van Der Wal ta bisa cu ta importante pa e tortuga come su yerba, pasobra si esaki crece e ta bira sushi. Dus e ta keda un function pa ambos banda, e tortuga y e yerba.
Den e ley cu tin, a puntra Van Der Wal si ta duna algun boet. E ta splica cu polis ta druk y no tin polis special pa caso asina. Tin departamento di milieu pero nan ta bezig, sinemabargo DNM a aproba e borchi. Hende tambe ta acerca e fundacion y nan manera boluntario ta splica y atende cu yamada.
E mensahe ta keda pa nan no saca e tortuga for di lama y nan mester ta consciente. E ta keda un lama atractivo pa tortuga pa come e yerba.
Van Der Wal ta splica cu si persona wak un tortuga den lama, djis wake y laga esaki bay ‘pa wak un mester tin suerte’. E cantidad di persona cu ta acerca por crea e problema cu e tortuga no lo bin bek. Dus si hende wak y tur otro tambe kier wak mester mantene un distancia na un banda pa asina e tortuga por bay su caminda.


text:
Construi bo canva, esaki ta nomber di Instituto Pedagogico Arubano (IPA) su Dia Publico 2022. Cu e tema aki nos kier enfoca riba e echo cu mesun cos cu bo ta duna bida y color na un canva, abo ta e unico persona encarga pa construi bo futuro door di tuma decision y carga bo responsabilidad. Como futuro maestro bo ta hunga un rol importante den e creacion di futuro di cada mucha.
Dialuna, dia 14 di november 2022, IPA ta tene su Dia Publico (Open dag) anual. Durante e actividad nos lo duna informacion di e 3 estudionan cu IPA lo ofrece durante aña academico 2022-2023, cual ta e Estudio pa Maestro di Enseñansa Primario, Curso di Certificacion Pedagogico Didactico (PDG) y Master of Science in Education (MSE): Curriculum & Instruction - Instructional Leadership - Format Community of Learning. Cada estudio tin su grupo meta y orario specifico pa por haya informacion. E Dia Publico ta tuma luga na IPA (Isaac Wagemakerstraat 11, San Nicolas).
Estudio pa Maestro di Enseñansa Primario
E estudio pa maestro di Enseñansa Primario ta forma maestro cu ta cualifica pa duna les na mucha di scol preparatorio y/ of scol basico. Durante e Dia Publico lo tin 3 sesion, den cua e bishitante lo ricibi informacion di varios area di formacion. Cada sesion lo termina cu informacion general. Di e forma aki bo ta haya un bista completo di kico e estudio ta encera y bo ta experiencia e ambiente estudiantil. E orarionan di tour ta: 6:30 pm, 7:15 pm y 8:00 pm. E estudio aki ta specialmente pa studiante cu tin diploma di HAVO, VWO y MBO nivel 4 of cu ta den examenklas.
PDG
PDG ta un curso parcial pa e profesionalnan cu kier continua nan carera den ramo di enseñansa. Pa medio di e curso di PDG e profesionalnan por desaroya competencia pedagogico y didactico. E orarionan cu bo lo por ricibi informacion general di e estudio aki ta 6:30 pm y 7:30 pm.
MSE
MSE ta un estudio riba nivel master specialmente pa maestro cu ta traha den enseñansa regular of un profesional den campo di enseñansa cu ta desea di specialisa su mes den educacion, specificamente desaroyo di curiculo of instruccion y didactica. E orarionan cu bo lo por ricibi informacion general di e estudio aki ta 6:30 pm y 7:30 pm.
IPA ta invita henter e comunidad di Aruba, specialmente tur e personanan cu ta interesa pa haci un estudio na IPA pa asisti e Dia Publico. Haci uzo di e oportunidad pa haya tur informacion personalmente y haci pregunta.
Durante e dianan aki nos lo pone diferente publicacion di studiante y maestro riba e pagina di facebook ‘Instituto Pedagogico Arubano’. Nos ta invita bo pa like e pagina y sigui IPA di cerca. Pa mas informacion, por bishita nos website www.ipaaruba.com of pagina di facebook y si ainda bo tin cualkier pregunta, por tuma contacto cu Studenten Services na 5243100.
Construi bo canva
Bo futuro, bo decision, bo responsabilidad.


text:
Kòrsou a eliminá ‘Toke de Keda’ i ta pendiente pa habri farandulá i amplia bishita na iglesia.
Willemstad - Entrante djaweps anochi 4 yüni, ta eliminá ‘Toke de Keda’ na Kòrsou. Negoshinan por drai orario nòrmal atrobe. Ta eliminá tambe e orario adaptá pa trùk di pan. Trùknan di pan por habri nòrmal atrobe durante orario di anochi. Sinembargo ta re-introdusí prohibishon di aglomerashon di hopi hende huntu i ta bai kontrolá bèk riba aglomerashon di mas ku 25 persona.
Segun Minister di Hustisia Quincy Girigorie, gobièrnu ta na mesa ku AMAK ku representá e sektor di farandulá lokal. E idea ta pa promé di yüli kuminsá drai farandulá bèk. Ta papiando riba e posiblidat pa habri farandulá segun un sistema basá riba e kantidat di hende ku ta pèrmití pa meter kuadrá den fiesta i eventonan grandi. Otro siman lo disidí kon ta bai sigui atendé ku farandula lokal
Gobiernu ta pendiente tambe pa tene un Konferensia di Prensa èkstraordinario relashoná ku habrimentu di frontera. Durante e dianan ku ta sigui, lo papia tambe ku iglesianan pa oumentá e kantidat di hende den misa di 50 pa 100 hende ku por atendé servisionan religioso.


text:
E lipnan cu mas volumen? Sigur bo por logra lipnan bunita y cu color danki na e tecnica di microblading. Den e normal nobo hopi hende muhe ta duda prome cu aplica su lipstick preferi, principalmente pa miedo cu e daña full door di e tapaboca. Sali di cas cu un makeup di impacto por converti den un nachtmerrie ora di kita e tapaboca. Esaki a pone cu e tendencia di e procedimentonan cosmetico a bira popular ultimamente, aunke en realidad e tin hopi aña caba cu e ta wordo haci.
E duracion di e procedimento ta aproximadamente un ora y mey, cu un aplicacion di un crema di anestesia, cu ta hacie mucho mas comodo. E recomendacion despues di hacie ta pa evita pa bay den solo e prome dianan despues di e tratamento di microblading, ademas ta recomendabel pa scoge un tono natural, pa logra e miho efecto posibel y claro, bay cerca un experto pa ta sigur cu e resultado final ta locual bo ta spera.
Si bo lipnan ta irita facilmente of ta hopi seco, ta recomendabel pa consulta cu un profesional di beyesa prome cu purba cu e micropigmentacion.


text:
Diamars ultimo Minister di Economia, Communicacion y Desaroyo Sostenibel, Mr. Geoffrey Wever, a habri e seminar organisa pa Investment Club di Universidad di Aruba, cu titulo “Bitcoin: Opportunities for Aruba”.
Minister Wever a duna un discurso tocante e framework legal aplicabel pa cryptocurrenies na Aruba. Minister Wever a base di un analisis legal a splica cu inversion den cryptocurrency na Aruba ta permiti, te ora bo surpasa AFL 300.000 pa persona natural na inversion anual y AFL 750.000 pa empresa na inversion anual, den cual caso bo mester pidi un deviezenvergunning di Banco Central di Aruba.
Tambe Minister Wever a base di un analisis fiscal a splica kico e consecuencianan fiscal ta y a presenta un structura fiscal cu por ta interesante pa inversionistanan di pafo pero cu esaki mester wordo investiga door di sector priva. Na final di e discurso Minister Wever a declara si na tur presente cu e discurso den ningun forma no ta un conseho legal ni fiscal, y cu cada persona mester busca nan propio conseho legal y fiscal.
“Mi ta haya e iniciativa pa organisa un seminar riba e topico aki hopi bon, mi a acepta e invitacion pasobra ora ta trata desearoyo financiero economico internacional semper nos mester puntra nos mes ki impacto esaki por tin pa Aruba y si tin beneficio cu Aruba por saca di esaki.”
“Un seminario hopi interesante y mi tabata contento pa wak asina hopi hende participa na e seminario aki y mi ta felicita e Investment Club di Universidad di Aruba pa e iniciativa aki”, segun Minister Geoffrey Wever. E discurso completo di Minister Wever ta disponible riba e Facebook pagina di Minster Wever.


text:
Casonan positivo pa covid 19 bou di studiante a subi na 3 cas
Den Haag – Minister Plenipotenciario Guillfred Besaril a tene un conferencia di prensa awe dia-bierna 7 di augustus pa a duna un update riba e situacion cu covid 19 bou di e grupo di studian-tenan cu e yega Hulanda e siman aki. Minister Besaril a cuminsa na confirma cu awor tin tres studiante cu e test positivo pa cu covid 19. Tambe e mandatario a bisa cu tres studiante cu a haci test a resulta di ta negativo. Tin ocho caso pendiente ainda pa e resultado di e testnan drenta.
Mirando e situacion aki minister Besaril a haci un apelacion riba e studiantenan pa ta alerta y evita pa tin contacto mientras cu ta bin claridad si nan tin of no tin contaminacion cu e virus. ‘Nos ta pidi nan pa mantene nan mes na e reglanan di RIVM pa nan cuminsa usa mondkapjes y cu nan evita lugarnan cera.’
Minister Besaril a bisa tambe cu e tabata tin contacto cu minister di Salubridad di Aruba Dangui Oduber. ‘DVG lo bai sigi escaleer e y trece pa RIVM y nos ta bai ta den contacto cu tanto RIVM y e GGD’s nan pa mira kico ta e siguiente pasonan cu e autoridadnan aki na Hulanda lo bai tuma den e caso aki. Mi por garantisa Aruba cu nos ta “on top of the situacion”. Nos ta cu nos hoben-nan; nos ta atende cu nan y nos ta bezig ta haciendo todo lo posibel pa e mayornan cu a expresa nan preocupacion pa nan sinti nan cu con cu bai bin: bo yui ta den bon man; bom yui ta wordo atendi cune y nos di Arubahuis tin un compromiso cu nos no laga nos yuinan di tera, den e caso aki e grupo di 2020 pa nan cuenta,’ asina Minister Besaril a bisa.


text:
Posibilidat di repatriashon pa Venezolanonan riba 21 desèmber 2021.
Willemstad – Ministerio di Hustisia konhuntamente ku Direktorado di Relashonnan Eksterior ku koperashon ku Kònsùl di Venezuela ta hasiendo esfuerso pa por ehekutá e último vuelo humanitario pa aña 2021 Venezuela, dia 21 di desèmber próksimo, si tin sufisiente interes.
Na e momentunan aki tin vários Venezolano na Kòrsou ku debí na diferente faktor ta deseá di regresá nan pais. Un yamada ta bai na personanan ku den pasado a risibí un dekreto di ekspulshon, i ku pa motibu di falta di konekshon komersial no a bandoná pais, pa nan hasi uso di e vuelo aki. Tambe ta urgi personanan ku no a risibí dekreto di ekspulshon i ta indokumentá pero ku no por hasi uso di e trayekto pa ‘Integrashon Responsabel’, pa hasi uso di e vuelo aki pa bandoná pais di un forma boluntario i mantené e derecho pa hasi un petishon di pèrmit den eksterior.
Aktualmente, ainda no tin vuelo komersial entre Kòrsou i Venezuela ku por fasilitá e personanan aki regreso pa nan pais. En bista di esaki, Minister di Hustisia ta den kombersashon ku Kònsùl di Venezuela, pa logra realisá un vuelo humanitario pa dia 21 di desèmber próksimo. E vuelo aki e biaha aki e destinashon lo ta e aeropuerto di ‘Las Piedras’. En bista di e prosesonan pa ehekutá e vuelo, benta di pasashi ta tuma lugá te ku 5 di desèmber 2021!
Pasashinan ta na benta pues te ku 5 di desèmber prόksimo pa 18:00 or di atardi na Curaçao Handling Agent na Pietermaai Parking Mall na un preis di Naf 436,–. inkluso ‘airport tax’. Pa e vuelo aki lo tin un kantidat di lugá disponibel.
Un prueba di tèst di PCR di 48 ora promé ku e buelo, ku ta demostrá ku e persona konserní a tèst negativo pa Covid-19, ta eksigí.
Na yegada na Venezuela tambe tin ku pasa un PCR-tèst. Esaki lo kosta U$60. Pago adelantá di esaki tambe tin ku wòrdu hasi na kompra di pasashi.
Ta bon pa remarká, ku Venezolanonan ku pa un òf otro motibu a drenta Kòrsou na formal ilegal, lo no bini na remarke pa e trayekto di ‘Integrashon Responsabel’. Si e personanan aki disidí di biaha boluntariamente i no a risibí un desishon di ekspulshon anteriormente, nan lo no risibí un desishon ministerial di ekspulshon (verwijderingsbeschikking). Konsekuentemente nan lo no wòrdu prohibí pa regresá Kòrsou denter di 3 aña i lo por hasi un petishon di pèrmit pa estadia legal despues di a bandoná Kòrsou.
Si tin residente di Kòrsou ku ainda ta pegá na Venezuela, nan tambe lo por hasi uso di e vuelo aki i laga kumpra nan ticket serka Curaçao Handling Agent. Si ta personanan ku a risibí un kontesta positivo pa nan pèrmit di estadia, apliká mesora pa e visa di entrada pa asina por risibí visa na tempu.
Den kuadro di desaroyonan pa ku Covid-19 nan lo mester tene kuenta ku e reglanan vigente pa entrada, ku ta deskribí riba www.gobiernu.cw.


text:
ORANJESTAD – Prome Minister Evelyn Wever – Croes den nomber di Gobierno di Aruba ta gradici tur frontliners cu cada dia durante di e pandemia a demostra cu nan ta pone interes y salud di otronan prome cu di nan mes. Specialmente tur cu ta traha den cuido, tur esnan cu ta traha cu Directie Volksgezondheid (DVG), personal di crisisteam, Dienst Besmettelijke Ziekten (DBZ) y tambe esnan cu ta encarga cu siguridad di nos Pais y fronteranan.
Prome Minister ta lamenta di mira cu oponentenan ta ataca profesionalnan di cuido
Aruba su Frontliners ta consisti di personanan trahando incansablemente cu cifranan enormemente halto y cu presion di trabou cu ningun pais di e tamaño di Aruba tabata prepara pe.
‘Laga nos para keto y laga nos diferencianan di opinion un banda. Ban reconoce cu nos profesionalnan den cuido ta entre e mihonan cu tin na mundo.
Nos a atende cu e crisis na bon forma y lo sigui atende di bon forma tambe.’
Prome Minister a sigui bisa cu no ta tur hende ta contento cu decisionnan cu tuma, pero ta importante pa sa cu ta tuma decision basa riba e mihor consehonan y mihor analisis na bienestar y salud di cada un persona.
Por ultimo Prome Minister ta termina gradiciendo cada ciudadano di pais Aruba pa e cooperacion y ta enfatisa pa cada persona cuida nan mes y nan famia. ‘Hacie paso bo ta stima Aruba.’


text:
Pasaboca #1 E pasabocanan aki ta asina decorativo pa bo mesa di fiesta y ta duna un bista impresionante ora nan ta ser exponi. Nan ta mustra manera arte cu ta eleva full e ambiente di bankete, cu sabor di reyeno di Ricotta, dill y conoflo (opcional). Preparacion y duracion pa prepar’e Preparacion: 10 minuut No mester cushin’e Facil Ta Saca 24 pida Vegetariano Nutricion: pa porcion Caloria 29 Vet 2gram Vet Satura 1gram Carbohidrato 0gram Sucu 0gram Fibra 0gram Proteina 2gram Abao den Salo 0.3gram
Ingredientenan:
1 pida conoflo, machica (opcional)
150gram keshi Feta (feta cheese)
100gram keshi ricotta (ricotta cheese)
4 cuchara grandi di dill corta chikito, plus extra, topa decora( garnish)
1 concomber , corta na wiel y despues na mita luna ; scoop y saca tur e simiyanan Pone black pepper un banda pa pone riba dje na final.
Metodo
PASO 1
Pone e garlic (opcional), feta, ricotta y e dill den un food processor te ora e ta suave pero toch diki.
PASO 2
Yena mey mey di e concomber cu e mezcla y pasa e spatula riba dje pa e keda riba e mesun liña cu e concomber. Sprinkle black pepper riba dje y decor’e cu e taki franja di dill. (manera e potret ) Por pone e teblachi riba mesa como snacks pero tambe por parti’e rond como pasaboca pa mas of menos 30 hende. Por varia e mezcla tambe cu por ehempel: Tofu /Feta Cheese combina cu Almond/ Ricotta. Den pasado esaki a duna resultadonan delicioso. 5 Sugerencia mas di snacks di concomber saludabel pa combina cu e receta aki:
Sandwich di Concomber Ingredientenan: Slice fini di Concomber cu prosciutto, y keshi…..
Concomber den pura Ingredientenan: Concomber y Hummus
E Rol Berde: Ingredientenan: Concomber, awacati machica cu Cilantro, alcapara ...
E cracker di Tuna cu Concomber Pasaboca di Concomber cu Tomati seco riba dje ( Sun-dried Tomatoes) Uza bo fantasia y creatividad pa decora bo pasaboca di concomber! Keda pendiente pa Pasaboca #2 Bon Apetit!


text:
ORANJESTAD; Diadomingo pa 6’or di mainta a tuma luga e prome “ Cycling Awareness Ride” organisa pa Biking Squad Aruba. E recorido a sali for di ex- Bushiri Hotel unda e ciclistanan a core 50 KM rond di Aruba. Mas di 400 ciclista a participa di mas di 20 diferente ekipo. Meta di e “Awareness Cycling Ride” ta pa conscientisa automobilistanan como tambe e ciclistanan ora nan ta uza caminda pa ambos ta consciente di nan siguridad y pa duna otro respet. Como tambe na doñonan di cacho pa tene nan mascota den cura mirando cu esakinan ta ataca hende riba bicicleta cu tur consecuencia negativo.
Minister di Deporte, Endy Croes tabata presente pa duna inicio y pa participa na e recorido di conscientisacion. Concluyendo Mandatario di Deporte ta manda palabranan di felicitacion na Biking Squad Aruba, na tur cu a participa y IBISA pa organisa e recordio exitoso. Danki na DVG y Cuerpo Policial Aruba pa dirigi e trafico formidabel.


text:
ORANJESTAD (AAN): Cuerpo Policial Aruba ta di celebracion pero tambe un momento pa recorda e esfuerso
y dedicacion di cuater polis cu ta den funcion y sirbiendo nos Pais pa 40 aña largo.
Durante un evento ameno den presencia di famia, coleganan, amigonan y Alto Comisario di Polis Sr. Ramon Arnhem a haci e reconocimento y gradicimento na Mr. Jacinto Kelly, Mr. Rigoberto Tromp, Mr. Kenneth Phillips y Mr. Eric Ras.
Cuater polis cu a mira Cuerpo Policial chikito cu a cuminsa gatea 40 aña pasa durante Korps Politie Nederlandse Antillen despues a cuminsa cana y mira Status Aparte na aña 1986 y cu nos conoce awe como Korps Politie Aruba. Nan a mira e cambio, biba e experencia, mira e tempo di antes y awo cu entrada di hobennan y tecnologia den e organisacion.
Pero locual hamas lo cambia ta e caracter y respet como persona y tambe Polis cu bo ta crea durante 40 aña di sirbi un organisacion Policial pero tambe sirbi un comunidad.
Sr. Arnhem ta gradici tur e famianan di e Polis pa duna cada un di e Polisnan e sosten y pasenshi pa durante 40 aña nan por a dedica nan tempo pa cu Cuerpo Policial Aruba.
Sigur awor cu nan amplio experencia nan por pasa nan batuta na nos Polisnan hoben cu awor ta den nos organisacion Policial.
Cuerpo Policial ta orguyoso di cada un di boso y sigur nos comunidad a sa di duna cada un di boso e respet cu boso merece y cu a crea durante tempo. Masha pabien y hopi aña mas!
https://diario.aw/categories/noticia/policial/cuerpo-policial-a-entrega-reconocemento-pa-cuater-polis-cu-ta-den-funcion-y-sirbiendo-aruba-pa-40-ana-largo#sigProId82d5bf95fd


text:
Fundacion Lanta Papiamento (parti 1) -----ORANJESTAD (AAN): Durante e foro di Camara di Comercio a dirigi e siguiente pregunta na pueblo pa contesta den e encuesta virtual:
Bo ta di acuerdo pa Hulandes bira ’vreemde taal’ (idioma stranhero) na Aruba?
E pregunta aki a lanta asombro y desaprobacion cerca hende cu sa kico e palabranan ta nifica. E punto cu si un idioma ta idioma stranhero/vreemde taal of no, ta depende di situacion, no di opinion di hende. Cu otro palabra, e ta un echo. Pa tur claridad ta splica algun concepto di idioma cu ta importante pa sa, specialmente relaciona cu enseñansa.
Idioma stranhero/ vreemde taal
Esey ta e nomber duna na un idioma cu no ta bo idioma materno, esta cu no ta e idioma cu bo ta lanta cu ne y siñ’e for di chikito. Na Aruba Papiamento ta idioma materno di gran parti di nos poblacion. Pa e grupo grandi aki e otro idiomanan ta idioma stranhero.
Idioma materno na Aruba
E idiomanan papia pa poblacion di Aruba te cu 2010 segun CBS ta lo siguiente:
hablante di Papiamento 76%, Spaño 12%, Ingles 7%, Hulandes 4%.
Di dos idioma
A base di e porcentahenan aki por bisa cu Aruba ta un isla multilingual. Maske gran parti di poblacion di Aruba ta papia Papiamento na cas, nos isla tin hablante di diferente idioma. Nos ta un pais cu a y ta ricibi hopi inmigrante y turista. Nan a bini cu nan idioma materno, Ingles, Spaño, Hulandes of algun otro idioma mas. Hopi inmigrante a siña papia Papiamento tambe. Pa nan den e caso aki Papiamento a bira nan di dos idioma banda di nan propio idioma materno. Como cu Papiamento ta e idioma mas uza den comunidad, e ta e idioma mas accesibel pa e ciudadanonan nobo aki. Esey ta haci Papiamento nan di dos idioma. E consecuencia di e situacion aki ta cu nan y sigur nan yiunan ta adopta Papiamento masha lihe.
Idioma di alfabetisacion y instruccion
Normal na mundo ta cu un mucha ta siña lesa y skirbi (alfabetisa) den su idioma materno, e idioma den cua ya e tin dominio di vocabulario y regla. Loke e ta domina verbalmente (scucha, papia), e ta siña domina por escrito (lesa, skirbi).
Normal ta tambe cu un alumno ta haya splicacion di tur materia den e idioma cu e ta compronde. Si na Hulanda e mucha ta tende y siña Hulandes for di baby, ta logico cu na edad di 6 aña e ta cla siña lesa y rek etc. den su idioma materno Hulandes. Mescos e mucha na Colombia ta siña na Spaño y na Merca na Ingles. E idioma den cual ta duna les yama ‘idioma di instruccion’ y e ta varia pa pais. Na Aruba sinembargo ya pa mas di un siglo nos sistema di enseñansa ta impone e idioma stranhero Hulandes como idioma pa alfabetisacion y instruccion di tur les na tur alumno den scol basico regular bay ariba. Esaki a pesar cu ta 5% di e muchanan so ta papia Hulandes na cas y cu bo no ta tende Hulandes rond di bo den comunidad. Te awor ta solamente den nos enseñansa special a logra pa e alumno saca lo maximo di loke e ta siña den idioma Papiamento.
No ta nada straño cu Ombudsman di Hulanda sr. Reinier van Zutphen tambe a enfatisa recientemente cu Hulandes ta un idioma stranhero pa mayoria di studiante cu ta bin di Caribe, studiante inteligente, pero mester ta consciente cu nan idioma natal no ta Hulandes.
Ta obvio cu na Aruba e conscientisacion aki no a tuma luga ainda.
Tur estudio te awor tocante nos enseñansa ta indica cu e idioma di instruccion Hulandes no ta aporta na un siñamento normal di mayoria, esta 96%, di nos muchanan.
Ta invita lector pa lesa parti 2 den e siguiente articulo di Fundacion Lanta Papiamento.


text:
Kralendijk Boneiro: Diaranson atardi central di polis a keda notifica di un caso di un sambuyado cu ta perdi na costa zuid di Boneiro.
Mesora a dirigi patruya hunto cu ambulance pa e sitio, mientras miembronan di KMAR tambe a haci acto di presencia na e sitio.
Na yegada na e sitio a bin topa cu pareha di e homber sambuyado cu ta perdi cu a splica cu nan tabata mas o menos 15 pai di profundidad entre pier di salt company y e boei cu por mira riba e potret, e señora a ripara cu su pareha no ta cune mas.
E dama a logra yega tera probablemente cu yudansa di otro sambuyado cu tabata den e cercania, caminda cu paramedico di ambulance a atende cu e dama y pa despues transporte pa policlinica pa un chekeo medico.
Un buskeda a tuma luga y despues di rato a topa cu e curpa sin bida di e homber.
Informe di Live 99 fm Boneiro.


text:
ORANJESTAD,Aruba
Un situacion cu por causa stress den e temporada aki ta e topiconan cu ta nobo pa tur hende , e tin un efecto hopi pisa pa esnan cu ta implemente y esunan cu tin cu cumpli cune.
- Isolacion
- Cuarentena
- Shelter in Place
- Toque de Queda
Mester pone bon atencion ora Gobierno di Aruba splica kiko e ta spera di comunidad pa cada un di e puntonan aki.
Loke ta importante ta cada un di e puntonan aki ta pone un extra stress riba e ser humano paso nos ta wordo prohibi di haci algo cu normalmente nos por haci.
Como Cruz Cora Aruba nos kier duna algun punto cu ta yudabo handle e situacionan aki na un manera mas positivo.
- Mantene rutina y keda activo.
- Ta importante pa tin un schedule balansa cu trabou y tempo di descanso. Tambe pone ehercisio fisico y mental den bo rutina , manera ehercisio paden di cas y tambe lesa buki skirbi carta y asta wak comedia y cartoons na television!
- Mantene un lifestyle saludabel
- Mantene hygiena personal , come saludabel y tuma medicamentonan na ora.
- Mantene bo mes informa di e situacion
- Lesa y scucha informacion di canalnan oficial p.e. ( Gobierno di Aruba , CDC, WHO), evita informacion riba rednan social cu hopi biaha ta falso y na demasiado cantidad y ta trece stress no nesecario.
- Informa y sostene gruponan vulnerabel
- Informa e gruponan vulnerabel manera nos grandinan, muchanan y hendenan cu un deficiencia, bisa nan e situacion real , pero den un forma cu nan por compronde. Otro cos cu bo por haci ta por ehempel ora di bai supermercado por cumpra pa nan tambe pa asina evita cu nan ta bai riba caya.
- Papia cu hende cu bo ta confia
- Ta di suma importancia pa reconoce bo sentimientonan y con bo ta sinti. Comparti e sentimientonan aki cu personanan cu bo ta confia, nan tambe ta pasando den situacion similar. E ta normal pa tin miedo , stress…… pero e mester keda controla , si bo tin esakinan pa un periodo mucho largo mester busca ayudo professional.
- Traha un plan
- Traha un plan kiko y con abo y bo famia lo deal cu e situacion. Plan por inclui lista di loke mester cumpra. Traha lista di medicamentonan cu bo mester ,ken y ki ora lo cumpra.
E plan aki ta duna nos e sentimento di ta den control, y na cualkier momento cu nos pega nos ta bai bek na nos plan.
- Usa metodo nan pa controla stress
- Cada persona tin un metodo pa deal cu stress , por ehempel scucha musica, medita, yoga , core , actividad fisico , lesa un buki etc . Usa e oportunidad aki pa bo mes descubri cua ta e metodo mas apropia pabo.
- No na alcohol y droga
- Mal uso di alcohol of droga nunca ta trece solucion pa bo problemanan.
Lo mas importante ta maneha bo emocionan den un manera saludabel. Puntra pa ayudo si bo ta sinti necesario. Si bo ta sinti cu e situacion ta demasiado pa bo, semper contact un professional pa dunabo conseho y guiabo.


text:
ORANJESTAD, Aruba: Aruba ta un isla cu semper durante temporada di yobida ta keda confronta cu malesanan cu ta wordo transmiti pa e sangura Aedes aegypti. Pa evita e situacion aki, e poblacion mester coopera pa asina yuda preveni y elimina criadero di sangura. “Departamento di Salud Publico (DVG) ta traha duro riba e parti aki di prevencion” Dr. Maritza Ordoñez, Consehero Medico di DVG ta splica.
Dr. Ordoñez a agrega cu si bo tin taira den bo cura elimin’e, mescos cu cierto mata, manera Bromelia, palma cu por retene awa caminda sangura por pone webo. E sangura Aedes aegypti por transmiti tres sorto di enfermedad: Dengue, Chikungunya y Zika. Na Aruba 80% di e poblacion a yega di haya Dengue caba. “Dengue ta un enfermedad cu por ta mortal. Si den pasado bo a haya Dengue caba y bo bolbe keda infecta bo por haya dengue hemoragico cu por ta fatal. Den caso di Zika, esaki por trece complicacion den desaroyo di e celebro di un baby.
Esaki ta e motibonan pakico ta importante pa hunto como comunidad nos ta alerto y tuma nos responsabilidad y percura pa rond di nos cas ta liber di criadero di sangura. Dos biaha pa siman, sali, cana rond di bo cas y tira un bista primordialmente ora poco awa a yobe. Controla tambe paden di bo cas pa criadero y pa sangura cu por ta scondi den scuridad manera bou cama, den cashi of den garashi unda cu tin hopi articulo warda. Si acaso bo ta ripara cu tin hopi sangura den bo bisindario y bo no sa e origen, yama Gele Koorts Muskieten Bestrijding (GKMB) y nan lo duna un man y haci investigacion si mester pa haya sa e origen di e problema.
Ultimo tempo e sanguranan tambe a cambia nan estilo di bida. Awo nan no ta biba den awa limpi so, pero tambe den awa sushi. Nan ta pica bo den dia y anochi. “Awo henter dia nan ta busca pa pica. Nos tin cu bira mas alerto y creativo ora nos ta busca criadero, tanto pafo como paden di cas. Prevencion ta keda e miho solucion pa evita Dengue, Chikungunya y Zika”,Dr. Maritza a expresa.


text:
WILLEMSTAD- 1 di sèptèmber 2016 – Curaçao North Sea Jazz Festival (CNSJF) a posishoná su mes un biaha mas komo e evento musikal di mas grandi den region di Karibe. Manera añanan anterior Ofisina di Turismo di Kòrsou (CTB) a yuda promové e festival den su merkadonan prinsipal. CTB den estrecho kolaborashon ku Fundashon Bon Intenshon ta trahando huntu na e promoshon promé, durante i despues di e evento.
E aña aki CTB a invitá un total di 17 periodista ku a bin di; Brasil, Sürnam, Aruba, Colombia, Estádos Unídos, Venezuela i St. Maarten pa kubri CNSJF 2016. Representantenan di e siguiente medionan di komunikashon lo tei presente e aña aki: Televen, Noticias24, Los Originales – La FM de RCN, Salsa con Estilo – W Radio Colombia, Panrotas, Veja Magazine, Rolling Stone Magazine, Power Fm Radio, Noticia Cla, ATV Suriname Television, Radio 10, Surinaamse Televisie Stichting (STVS), Victuals, Philipsburg Broadcasting Corp, Radio Oasis 96.3 FM i WEAA FM 88.9FM – Baltimore.
Ademas di kubri e festival, e prensa invitá ta haña oportunidat di konosé algun di e atrakshonnan ku nos isla tin di ofresé. Un danki ta bai na tur partner den sektor di turismo pa nan kolaborashon. Pabien na Fundashon Bon Intenshon ku un otro edishon di CNSJF.


text:
Sr. Gorsira, e promé Presidente di Konseho Insular
2 di yüli ta históriko pasombra eksaktamente 70 aña pasá, gobernashon propio pa Kòrsou a start. Ta tristu ku riba 2 yüli solamente ta para ketu na nos bandera ku tres dékada despues (1984) a keda subí pa di promé biaha. Un pensamentu ta pa riba 2 yüli selebrá “Dia di Bandera i Gobernashon Propio di Kòrsou”.
Outonomia a start ku Interimregeling riba 7 febrüari 1951. Basá riba esaki, nos promé Konseho Insular (KI) a sinta, despues di e promé elekshon pa KI riba 4 yüni 1951. Pues 2 di yüli 2021 ta selebrá 70 aña di gobernashon propio.
E promé 21 miembronan di KI tabata pa NVP: Hendrik Pieters Kwiers, Ernesto Rozendaal, Angela de Lannoy-Willems, Benjamin Römer, Philip Cohen Henriquez, Edward Broos, Romano Tschumie, Heraclio Henriquez, Charles Voges; pa DP: Efraim Jonckheer, Ciro Kroon, Ramez (Ronchi) Isa, Steef v.d. Meer, Cornelis (Nene) Hueck, Louisa Van der Linde-Helmijr, Julio Rosario i Tjerk Petzoldt; pa KVP: David Capriles, Elias Morkos i Jonchi Jonckhout; pa COP: Philip Evertsz. E promé diputadonan tabata: Jonchi Jonkhout (KVP), Philip Cohen Henriquez (NVP), Ciro Kroon (DP) i Gerald Sprockel (NVP).
S.E. Gobernador Struycken den su diskurso na apertura di KI ta bisa: Een eigen orgaan voor de behartiging van zijn belangen schept voor Curaçao grotere mogelijkheden dan ooit tevoren om de lens scherper in te stellen op de eigen problemen en mogelijkheden.
Michael Gorsira, e promé Presidente di KI, a resumí e importansia di gobernashon propio na Papiamentu (e promé biaha ku a usa Papiamentu den KI): Laga nos tur rekordá ku di awor en adelante nos lo haña e gobièrnu ku nos mes trese na poder i ku nos mes lo mester karga tur responsabilidat pa tur e loke e gobièrnu aki hasi. Laga nos demostrá responsabilidat. Esei lo ta e mihó prueba ku nos por duna ku nos meresé e outonomia ku tantu nos a anhelá.
Ta bálido pa analisá kon leu nos ta den e proseso pa usa gobernashon propio pa resolvé nos problemanan. Felis Dia di Bandera. Felis Dia di Gobernashon propio.
Willemstad, Kòrsou


text:
College Financieel Toezicht (Cft) poko poko a para bira manera un disko rayá na Boneiru. Aña tras aña i raportahe tras raportahe, e kolegio ta indikando e mesun kos.
“Boneiru no ta mustra sufisiente progreso, ora ta traha e maneho finansiero. E ofisina di akountènt pa loke ta trata kuenta anual di 2020, a bisa di no ta ekspresá opinion. Aktualmente ta trahando riba un aktualisashon di e plan pa mehorashon di e maneho finansiero. Dor di retraso den e mehorashonan, ta parse poko probabel ku pa aña 2021 sí lo logra haña aprobashon for di akountènt”, asina Cft a skibi den su último deklarason tokante e situashon nan Boneiru.
E desbentaha di un disko rayá ta, ku niun hende no ke skucha esaki mas. Asta sekretario di estado Raymond Knops no ta parse di ta masha impreshoná ku e konklushonnan di Cft. Durante su bishita na e isla, niun ora só e no a ekspresá prekupashon pa e falta di progreso riba e tereno aki -òf al ménos, no públikamente.
E medio di publikashon Bonaire.nu, ya na novèmber 2020 a mustra su mes krítiko pa ku e desishon di kontratá diferente konsehero eksterno pa e asina yamá ‘change team’, pa un montante di mas ku 400.000 dòler. E desishon a ku a wòrdu anunsiá, manera un kos masha grandi, dor di diputado di finansas di e tempu ei, Elvis Tjin Asjoe. Un di e konseheronan ta un èks trahadó di Cft mes; un detaye por sierto ku a purba skonde di tur manera.
Di nos gobièrnu lokal ya nos no ta spera masha mas, ora ta trata di responsabilisashon pa nan eskohonan i e gastamentu di fondonan di pueblo. Pero na momento ku ni gobièrno di Hulanda no ta aster palabranan di koutela di parti di Cft, esaki por wòrdu konsiderá komo bastante remarkabel.
Kon ku bo mirele, e plan di mehorashon a keda finansiá ku fondonan públiko. Ounke ku den e kaso aki ta Hulanda a pone sèn disponibel no ta kambia e echo aki. Si mester bai tras di loke Cft a pone den su raportahe i kartanan mas resien, ainda Boneiru ta basta leu for di kas, pa loke ta trata mehorashon di e maneho finansiero na Boneiru!


text:
Kralendijk- Arthur Sealy a reakshoná di forma furioso riba plan di Konseho Ehekutivo pa gasta 44.000 dòler riba un plan pa graba un vershon nobo di e himno boneriano i trahamentu di un dokumental tokante esaki.
“E vírus di Corona ta keda Bonaire i nunka mas nos lo bai tin un normal nobo. Ta un episodio nobo Bonaire a drenta. Pa tene e kontagio abou tin ku kambia nos manera di anda ku otro. Bakuná, enfoká riba e parti di higiena, establesimentunan por eksigí tapa boka i mantenshon di distansia.E situashon ku nos ta den ta un krísis. E normal ku nos a konosé a pasa pa istoria. E krísis nobo mester ta un komienso total nobo unda tin ku bini ku ideanan nobo”, asina Sealy ta kuminsá.
“Si ta pronostiká ku na 2030 Bonaire su poblashon ta riba 27.000, anto mester puntra ki konosementu i abilidat nos ke pa nos alumnonan tin den 2030. For di awe nos ta obligá pa kuminsá trese kambio den sentido di inovashon. Awor nos mester yega na kreashon ku e konsekuensia ku ta eliminá funshonnan ku no ta aportá na kambio i progreso, manera: CEO, mènedjer di programa, di proyekto, di kambio, HR, chef de bureau, Pr, konsehero finansiero, konsehero di portofolio, shèf di gabinete di gezaghèber, konsùltent, asistente den klas, lider di tim i mas di e funshonnan inútil ku ta kosta plaka”, segun Sealy ta skibi.
Bagamunderia
“Un ehèmpel kon no mester usa plaka i sigui ku ideanan bieu ta e idea desastroso di hinka kasi kuarenta i kuater mil dòler den renobá himno di Bonaire i un dokumental. Ta nifiká pa luna un suma di 3650 dòler bentá afó. Kuantu hende ta bai gana e suma aki?”, asina Sealy ta puntra.
Sealy ta bisa di ta hasi un yamada na diputado i Kolegio Ehekutivo pa deshasí di loke e ta yama “e bagamunderia aki”. “E himno ta mashá bon i no tin nodi di ningun dokumental. E proyekto aki no ta útil i no tin ningun balor pa desaroyo di Bonaire. E kos aki ta mal gobernashon. Hinka e plaka den piskadónan, kunukeronan ku sí ta na bienestar di pueblo”, asina Sealy ta klousurá.


text:
Promé Minister Gilmar Pisas ta risibí su Altesa Real Prinsesa Beatrix huntu ku Gobernador Lucille George-Wout na Hato
Publiká riba 27 Novèmber 2021
Willemstad – Promé Minister Gilmar Pisas ta risibí su Altesa Real Prinsesa Beatrix hutu ku Gobernador Lucille George-Wout djawebs dia 25 novèmber 2021 na Hato.
E bishita di trabou ta dediká na 25 aña di kolaborashon entre organisashonnan di naturalesa. E kolaborashon aki yama ‘Dutch Caribbean Nature Alliance’ (DCNA). Además Prinsesa Beatrix lo duna atenshon na diferente inisiativa sosial durante su estadia na Kòrsou. Tambe e lo interkambiá di idea ku varios persona tokante e impakto di CORONA riba nos isla.
Por último Prinsesa Beatrix lo bishitá un par di proyekto di arte.
Su Altesa Real Prinsesa Beatrix, Promé Minister Gilmar Pisas, Gobernador Lucille George-Wout, Presidente di Parlamento Charetti America-Francisca, Minister di Salubridat, Medio Ambiente i Naturalesa Dorothy Pietersz-Janga i diferente otro dignitario tabata presente na e enkuentro di DCNA djabièrnè dia 26 di novèmber tokante futuro di e kolaborashon.
Einan a keda presentá vishon di nos hóbennan riba maneho di naturalesa.
Promé Minister tabata anochi tambe na un ‘receptie’ ku Gobernador Lucille George-Wout, kende ta e anfitrion di Prinsesa Beatrix, a tene den kuadro di selebrashon di e aniversario di DCNA.
Prinsesa Beatrix ta na Kòrsou te ku 28 di novèmber 2021.


text:
“Volmacht” ta un konsepto ku nos a kopia di Hulanda. E ta hasi posibel pa un hende ku derechi di voto ku no por ta presente pa vota riba dia di elekshon, pidi un otro persona ku tambe tin derechi di voto, vota p’e. Tur dos mester firma e dokumento, volmacht. E volmacht ta un solushon pa e persona ku ta den eksterior òf inkapasitá dia di elekshon.
Volmacht a keda usá promé biaha den elekshon di Staten di 17 novèmber 1941. Pa haña un volmacht bo mester por a proba ku ora di elekshon bo no ta riba bo isla kaminda bo ta vota i ku bo ta ousente pa no mas ku 6 dia. Den e promé añanan e kondishonnan pa un volmacht tabata transparente i stràk, ademas kada petishon pa un volmacht tabata keda investigá profundamente pa Registro Sivíl.
Gradualmente partidonan a trese kambionan ku a hasi hinter e sistema di volmacht un gol hanchu habrí pa tur tipo di kos robes. Por a pidi pa un volmacht pa motibu di malesa ku mester a keda firmá un luna promé ku elekshon. Segun sifranan di Kranshi, 6 mil hende na Kòrsou (10% di elektorado) tabata “sa” di antemano ku nan lo ta malu riba fecha di elekshon (19 mei 1967) i a pidi un volmacht. Boneiru a konosé un elekshon kaminda e kantidat di volmacht tabata 15% di e elektorado! E korant Algemeen Handelsblad di 19 yanüari 1967 a raportá ku na Aruba tabatin algun shen deklarashon di malesa ku tabata firmá pa e mesun médiko. Asta yunan di tera bibá na Hulanda pa hopi aña tabata risibí volmacht pa nan vota (mientras nan no ta parti di elektorado) segun Kontakto Antiyano, un plataforma pa yunan di tera na Hulanda.
Partidonan na mando semper a probechá mas di volmacht ya ku tabatin mas kos di parti (onderstànt, kas i trabou den aparato públiko) pues mas posibilidat pa kumpra voto. Na komienso di e sistema di volmacht, normalmente ta e kasá òf famia serkano di esun ousente na momentu di elekshon tabata keda apoderá. Na dado momento no tabatin ni mester di un deklarashon di un médiko mas den kaso di malesa. Aktivistanan di partido a probechá i tabata kumpra volmacht pa bai dilanti. Na 1967 tabatin 6031 volmacht di kua 3788 di aktivistanan di DP i 2074 di esnan di NVP. Pues solamente 169 di volmacht no tabata pertenesé na un partido. Korant Amigoe di 14 aprel 1971 ta raportá benta di volmacht na marinirnan Hulandes pa “Naf 5,- i un kaha di chukulati”.
E dos partidonan tradishonal semper a akusá e otro di ta mas korupto, pero tur dos a probechá ku eksepshon di Union Reformista Antiyano (URA), un grupo idealista i korekto ku poko despues a desaparesé. E preshon tòg na un momento dado a bira di tal forma ku Konseho Insular (KI) den un reunion tumultoso den febrüari 1967 a eliminá volmacht. Miembronan ku a vota pa kita volmacht mester a tende un la di zundrá serka nan hefe i spònsernan. Na mart 1967 e mesun KI ta reestablesé volmacht.
E fiesta di volmacht a sigi te na 1977 na momentu ku Staten ta kita e posibilidat di volmacht pero ta laga na keda teritorio pa kit’é òf no. A dura te 1982 pa nos isla eliminá volmacht definitivamente. Ku esaki benta i kompra di voto den su bachi bieu a pasa pa olvido i a kontinuá den otro forma modèrnu.
Willemstad, Kòrsou


text:
Mi ta kuminsá na e final.
Mr. dr. Moises Frumencio da Costa Gomez (Dòktor) ta muri riba 22 novèmber 1966, mas o ménos 9 or di mainta, di un atake di kurason. E ta muri na su kas mientras e tabata prepará pa un sita serka su dentista i algun reunion polítiko. Segun su hendenan mas yegá, e tabata optimista. Apenas 10 dia promé e a sali for di hospital kaminda e tabata interná for di 4 di òktober 1966 pa un infekshon di pulmon hopi grave i e kier a dediká su atenshon na un seri di malkontentu, kiebro i traishon den e partido ku e a funda na 1948, Partido Nashonal di Pueblo (PNP).
Algun aña pasá riba un 22 novèmber dilanti di e busto di Dòktor na Bottelier, un oradó na okashon di konmemorashon di morto di Dòkter a bisa: “Shonnan, wak e busto mi tras, mira kuantu doló tin den e kara di Dòktor.” Awor, mi no sa si embèrdat e artista Italiano ku a traha e busto konsientemente kier a krea un ekspreshon di sufrimentu den kara di Gomez, pero e oradó tabatin rason.
Dòktor a konosé un seri kontratempu den e di dos parti di su karera polítiko. Riba 15 novèmber 1954 PNP ta gana elekshon di Staten, pero Partido Progresivo Boneriano ta bira lomba p’e ku konsekuensia ku e no por forma un gabinete Antiano i no por firma Statüt ku tabata su kreashon. Tambe durante e mesun aña ei Dòktor a konosé su promé “coup” interno ora abiertamente un grupo liderá pa Sr. Lodowika a kuestioná su maneho di partido. E siguiente “coup’ a bin na 1958 ora un grupo rebelde konsistiendo di Srs. Abbad, Lauffer i Dip a kombensé sufisiente lider di bario pa bah’é komo Presidente di PNP. Djis promé ku vota, Dòktor ku un elokuente diskurso ta logra kombensé e lidernan di bario pa kambia di opinion.
Mi ta duda ku e slanan aki por a prepará Dòktor pa loke a transkurí durante su último lunannan di bida.
Durante di e elekshon di Staten na yüni 1966, e kombibashon di lista PNP/COP (Curaçaose Onafhankelijke Partij) liderá pa Dòktor, ta pèrdè elekshon ku Partido Demokrat. Promé ku esaki nunka PNP a pèrdè elekshon. Tabata un sla duru pa Gomez. Apenas 3 dia despues di e derota, un grupo di rebelde liderá pa miembro di Staten pa PNP, Sr. Torres, ta organisá un “coup” i ta baha Dòktor komo Presidente di partido. E rebeldenan ta kulpa Dòktor pa e derota elektoral. Algun luna anterior, Srs. Evertsz i Jesurun hustamente pa malkontentu ku maneho di Gomez, ta bandoná PNP i lanta Union Reformista Antiyano (URA). Direktiva Torres ta keda instalá riba 11 di yüni 1966. Pa promé biaha den historia di PNP Dòktor no ta Presidente mas. Gomez no ta rekonosé Direktiva Torres.
Despues di yama dos reunion i tres ròndu di votamente, Dòktor ta logra forma su mes direktiva riba 19 yüni 1966. I klaro ku Direktiva Torres no a rekonosé Direktiva da Costa Gomez. Na algun okashon Dòktor a trata na raya esnan konsiderá komo “rebelde”, pero esaki no a logra pa falta di sosten di lidernan di bario.
Durante un reunion riba 18 sèptèmber 1966 Gomez a purba un di tres biaha pa raya e “rebeldenan”. Esaki atrobe ta frakasá. Ademas e reunion ta baha Direktiva Torres i Direktiva da Costa Gomez i ta instalá un “cuerpo di urgencia” bou di liderasgo di Sr. Rodriguez ku e meta pa den un periodo kòrtiku organisá un elekshon pa un direktiva nobo. Riba 25 sèptèmber ta logra instalá un direktiva nobo den kua tantu Torres komo da Costa Gomez ta representá.
Durante e periodo aki a bira dolososamente opvio ku Gomez a pèrdè sosten di Obispado, prinsipalmente na momentu ku e sekretario di Obisbu, dr. Micklinghof, un fiel sostenedó i defensor di Dòktor, ta bandoná Kòrsou.
4 di òktober 1966 Dòktor ta keda interná ku un kaso grave di infekshon pulmunario. Pa un temporada largu e no por a ni risibí bishita. E ta kumpli aña riba 27 òktober den hospital.
E situashon tenso no ta plakia, ni sikiera ku Dòktor den hospital. Sr. Torres ku mientras tantu a lanta fundashon Fondo di Desarollo Social ta keda lansa krítika riba e grupo pro-Gomez. E problema prinsipal segun e grupo kontra Gomez ta akumulashon di poder den partido i prinsipalmente e manera diktatorial ku e tabata atendé ku poder. Riba 9 di novèmber 1966 e “rebeldenan” di grupo Torres ta sali for di PNP i lanta nan Partido Accion Social Progresista.
Remarkabel ta ku Dòktor a lanta PNP na 1948 hustamente pasombra e tabata haña ku den e partido ku e tabata, esta Curaçaosche Roomsch Katolieke Partij, tabata anda di manera masha outoritario. Historia ta ripití pues.
12 di novèmber Dòktor ta sali for di hospital i e siguiente siman e ta reanudá su trabounan. Banda tur e problemanan deskribí aki riba, Dòktor tabata sumamente prekupá ku e elekshon pa Konseho Insular (KI) programá pa promé mitar di 1967. E kombinashon PNP/COP a gana elekshon di KI na 1963 ku 12 asiento i tabata forma Bestuurscollege su so. E Bestuurscollge liderá pa Dòktor te ku 13 sèptèmber 1966 (na momentu ku e a baha komo Diputado pa asina tuma asiento den Staten) tabata sumamente impopular. Dòktor tabata teme pa un pèrdida grandi na 1967 meskos ku tabata e kaso na 1966 (elekshon pa Staten), lokual a bira un realidat tambe. Elekshon di KI na 1967 a mira e asientonan di PNP/COP bai di 12 pa 6. Pero ya e a bai sosegá i no mester a pasa den otro doló.
Willemstad, Kòrsou


text:
Willemstad Curacao: Diaranson anochi personanan sinta na trubina di veld di futbol wardando wega cuminsa a scucha varios tiro y aki tur hende a cuminsa sconde pa nan bida.
Direct Media Curacao
Dos homber completamente na preto bisti y arma automatico a los diferente tiro y a destrui varios vehiculo para den e cura di parti patras di sdk na unda e veld fransisca ta. Un persona a keda herida y a keda transporta pa hospital. Polis tambe a presenta y a cera full e area pa investigacion continua. E tristo noticia a drenta cu e homber a fauece momento di su yegada na CMC.


text:
…10 hotèl a partisipá…
WILLEMSTAD- 27 di òktober 2017 – Resientemente CTB den koperashon ku CHATA a ofresé hotèlnan miembro di CHATA e oportunidat úniko di sigui un programa di entrenamentu ku enfoke riba servisio na kliente. E entrenamentu diseñá dor di Teamwork Curaçao spesialmente pa nos merkado, a keda ofresé grátis dor di CTB pa empleadonan ku tin kontakto direkto ku e turista. Un total di 50 persona a terminá e kurso ku éksito. Direktor athunto di CTB, sr. Hugo Clarinda, CEO di CHATA, sr. Miles Mercera i representante di Teamwork Curaçao, sr. Maarten de Jong a felisitá e kursistanan ku e logro importante aki.
E programa a konsistí di e siguiente modulonan: Eksperensia di e Kliente, Komunikashon ku e Kliente, Sorpresá bo Kliente, E Kliente Difísil i finalmente E Kliente Diferente. E programa a keda duná den forma teorétiko i práktiko. E parti práktiko a tuma lugá na e hotèlnan partisipante i a keda hopi bon risibí dor di e partisipantenan i nan manager /supervisor. E partisipantenan a indiká di bai hasi uso sigur di e diferente tepnan balioso ku nan a risibí durante di e kurso. Tambe nan a duna di konosé di ta pará habrí pa un eventual kontinuashon di e kurso. E hotèlnan partisipante tabata: Livingstone Jan Thiel Resort, Rancho El Sobrino, Papagayo Beach Hotel, Lions Dive & Beach Resort, Papagayo Beach Resort, Bon Bini Seaside Resort, Sunscape Curaçao Resort, Spa & Casino, Avila Beach Hotel, Baoase Luxury Resort i Santa Barbara Beach & Golf Resort.
Di parti di CTB ta bai un gradisimentu na tur e hotèlnan ku a brinda nan trahadónan e oportunidat pa partisipá i asina atkerí mas konosementu ku por yuda pa sigui alsa e nivel di servisio di nos sektor turístiko.


text:
WILLEMSTAD- 28 di yüli 2022 – Resientemente, a promové nos pais Kòrsou durante e prestigioso torneo di gòlf “Wouwse Pro-Am” na Hulanda. Durante tur e dianan di e torneo e lokashon tabata dediká na e tema Kòrsou. E aña aki Ofisina di Turismo di Kòrsou (CTB) ta poniendo mas enfoke riba e segmento di gòlf, presentando nos kanchanan di gòlf na e segmento ‘high-end’ i tambe na medionan di komunikashon ku ta dirigí riba deporte. Esaki ku e meta pa atraé mas hungadó di gòlf tantu profeshonal komo amatùr i tambe amantenan di e deporte di gòlf pa bin bishitá nos pais.
Riba tur e 3 dianan di e torneo “Wouwse Pro-Am”, CTB tabatin un stènt kaminda e hungadónan por a saka potrèt ku imágennan di Kòrsou i refreská ku awa di lamunchi, bòter di awa òf dal un shòt di ròm di Kòrsou. Un di e dianan di e torneo tabata titulá ‘Curaçao Day’, i nos propio profeshonal di gòlf di Kòrsou, Jane Weststrate, a guia un tim ku a representá Kòrsou partisipando na e torneo, miéntras e mes tambe a kompetí den e torneo profeshonal di hende muhé.
Na final di e torneo, dos hungadó amatùr a gana pasashi pa bin Kòrsou, inkluso estadia i partisipashon na e di kuater torneo anual di gòlf na Kòrsou ku lo tuma lugá na novèmber próksimo. Banda di esaki, e ganadó di e premio di tómbola tambe a risibí pasashi pa Kòrsou, inkluyendo estadia i un ‘golf pass’ pa por hunga riba e tres kanchanan di gòlf na Kòrsou. CTB ta gradisí Avila Beach Hotel i Renaissance Wind Creek Curaçao Resort pa nan kontribushon na e premionan.


text:
Un di e notisianan ku mas ta dominá ta Brexit. Brexit ta un abreviashon pa British Exit ku ta salida di Reino Uní (United Kingdom) for di Union Oropeo (EU). E artíkulo aki ta splika Brexit su komienso, status i posibel konsekuensianan pa Oropa, mundu en general i asta pa e área di Karibe.
(1) Reino Uní, Gran Bretaña, Inglatera? Kua ta e diferensia?
Pa komprondé Brexit ta nesesario distinguí Reino Uní, Gran Bretaña i Inglatera ku hopi biaha nos ta brua den otro. Kada un ta un. Gran Bretaña ta un isla ku ta konsistí di tres (3) teritorio atministrativo esta Inglatera, Wales i Eskosia. Reino Uní (UK) ta un pais ku ta konsistí di e teritorionan atministrativo Inglatera, Eskosia, Wales i ademas Nort Irlanda. Den e artíkulo aki nos ta referí pues na UK. No brua esaki ku Inglatera òf Gran Bretaña. Wak foto.
(2) Kon a yega na Brexit?
Riba 23 yüni 2016 suidadanonan di UK a vota den un referèndum kontestando lo siguiente: UK mester keda den EU òf UK mester bandoná EU? 52% a vota na fabor pa bandoná EU i 48% a vota pa keda den EU. Un komplikashon ta e echo ku na dos parti di UK, esta Eskosia i Nort Irlanda e opshon pa UK keda den EU a sali viktorioso. Esaki a lanta atrobe e deseonan Eskosés pa sali for di UK, bira un pais independiente i asina keda den EU. Enkuestanan despues di Brexit ta demostrá ku mas hende di Nort Irlanda ta preferá djòin Irlanda, pues sali for di UK, i asina keda den EU. Kon esaki lo desaroyá, tempu lo bisa.
(3) Kua ta e rasonnan pa kua a vota pa Brexit
E rason prinsipal pa sali tabata basá riba sentimentunan mas bien emoshonal ku UK a pèrdè relevansha den mundu dor ku EU tin muchu kos di bisa den UK. UK a sinti ku nan no tabata baas den nan kas mas. Pues un nostalgia pa un pasado glorioso ku polítikonan a alimentá ku populismo. Nashonalistanan populista básikamente a kombensé e votadonan ku tur lokual no tabata kana bon den UK (prinsipalmente ekonomia stanká, desempleo haltu) tabata falta di Oropa. Ademas tin e tema di imigrashon. A usa estranheronan pa kombensé votadónan ku UK lo pèrdè su identidat i kultura.
(4) Kua tabata e argumentonan pa keda den EU
Esnan na fabor di EU nunka a ninga ku siendo den EU ku esei ta nifiká ménos outonomia. Nan argumento tabata ku e bentahanan pa keda aden ta muchu mas ku e desbentahanan. Tambe nan a bisa ku un salida lo kosta UK karu: ekonomia lo bai atras, empresanan lo bai establesé den otro parti di EU i UK lo keda sin ningun tratado komersial.
(5) Ki dia UK ta sali for di EU?
Ofishalmente riba 29 mart 2017 UK a usa Artíkulo 50 di e Tratado di Lisboa pa sali. Esaki kier men ku UK i EU tin eksaktamente dos (2) aña pa yega na un akuerdo kon e salida lo tuma lugá. UK lo mester sali riba 29 di mart 2019. En bista di e falta di progreso te ainda di e separashon di UK i EU, for di sierto skina di tantu UK komo EU a sali e deseo pa ekstendé e periodo aki. Sinembarglo ekstenshon ta posibel solamente si tur miembro di EU bai di akuerdo. No ta tur hende ke ekstendé e periodo i ta eksihí pa UK ‘bai pa kaba’.
(6) Kiko UK i EU ta negosiando?
Tin diskushon i negosashon riba hopi tereno manera: kuantu plaka UK mester paga promé ku e sali, derechi di suidadanonan di EU ku ta biba na UK, kuota di peska, seguridat ku tabata kai bou di EU, supsidio di EU pa kunukeronan di UK ‘LGO Besuit’ pa e LGOnan Britániko di kua vários ta den Karibe. E batata kayente prinsipal ta keda e aspekto di komersio liber entre di e miembronan di EU i ‘netwerk’ di tratadonan komersial entre EU i hopi partner den mundu. UK no tin tratado komersial e mes ku ningun otro partner.
(7) Kiko ta Hard Brexit i Soft Brexit?
Un salida nogoshá ta keda yamá ‘Soft Brexit’. Un situashon kaminda tin un salida sin ku a yega na un akuerdo ta keda yamá ‘Hard Brexit’. Tur dos banda ta na mesa ainda pues tin speransa pa un resultado negoshá.
(8) Kiko ta e problema ku e frontera di Irlanda i Nort Irlanda?
Irlanda ta miembro di EU i ta komparti un frontera ku Nort Irlanda. Nort Irlanda te na momentu aki tambe ta miembro di EU ya ku UK ainda ta miembro. Problema ta kiko ta bai pasa ku e frontera na momentu ku UK (pues tambe Nort Irlanda) sali for di EU. Prinsipalmente si ta trata aki di un ‘Hard Brexit’. Mester tene na kuente ku ta teme ku sin un solushon pa e frontera menshoná por peligrá e tratado di pas di 1998 entre di e dos teritorionan aki ku a konosé konfrontashonnan ku a kousa morto di vários mil hende. E konfrontashonnan sangriento promé ku 1998 na Nort Irland tabata entre di e grupo pro-djòinmentu ku Irlanda (prinsipalmente Katóliko) i e grupo pro-UK (prinsipalmente Protestant).
(9) Brexit i Karibe
Manera Kòrsou komo LGO Ulandes, tin vários LGO Britániko den Karibe. Un Brexit lo trese hopi insertidumbre pa loke ta trata nan status i spesialmente e areglo komersial ku nan tin ku EU, LGO-Besluit. Dor ku te ainda no ta kla ki resultado final di Brexit lo ta, no por bisa kiko lo pasa ku e LGOnan Britániko i e posibel konsekuensia/oportunidatnan pa nos. Ta konsehabel pa Kòrsou mònitòr e proseso aki i tene kontakto ku e.o. CARICOM ku ta hasiendo su mes estudionan riba Brexit.
Ulaanbaatar, Mongolia


text:
WILLEMSTAD- 28 di mei 2015: Resientemente Ofisina di Turismo di Kòrsou huntu ku Insel Air i representantenan di sektor priva tabata na Brazil pa lansa e buelo nobo di Insel Air for di Manaus. Ta trata aki di un buelo direkto ku lo ser operá riba djamars i djasabra entrante 4 di yüli próksimo. E programa a inkluí tambe un sena di lansamentu. E evento a reuní representantenan di hotèl, operador di tour, kompania di aviashon Insel Air huntu ku mas di 100 agente di biahe i mayoristanan na Brazil.
E tim di Kòrsou a teneun sena kombiná ku un presentashon edukativo pa e grupo di agentenan di biahe i mayoristanan. Insel Air a duna detaye di e buelo nobo i vários partner den industria tabat’ei presente pa asina duna informashon di e produkto i servisionan ku nan ta ofresé. E partnernan aki ta: Avila Hotel, Renaissance Curaçao Resort & Casino, Lions Dive& Beach Resort Curaçao,ACOYA Hotel Suites & Villas, Papagayo Curaçao, Trupial Inn Hotel & Casino, Scooby Tours i Fiesta Tours. A para ketu na e playanan bunita di Kòrsou, e diferente hotèlnan ku tin riba nos isla, arianan pa hasi kompra, free zone, kasino, variedat di restorant, Kòrsou su bida nokturno i hopi mas. A hasi uso di e oportunidat pa mustra tur loke Kòrsou tin di ofresé komo destinashon turístiko.
Ademas e roadshow a konsistí di diferente bishita ku e partnernan presente a hasi na mayoristanan den e merkado di Manaus. Esakinan ta: CVC, Paradise Turismo, Amazon Explorers Turismo, Selenetur i BWT Operador.


text:
Parlamentario Endy Croes siman pasa a saca un artikel “ De falend OM” pidiendo Hulanda refuerso tijdelijk pa Ministerio Publico. Manera nos sa cu Ministerio Publico ta onder bemand den expertisio y mankracht y banda di casonan grandisimo di corupcion di x ministernan di AVP nan man ta jen cu daily operations pues tur e casonan routinario. Cuminsando na Paul Croes x minister di AVP kende a wordo sentencia na 4 aña di prison mas 10 aña cu e no por aparese riba ningun lista publico nos tin e caso andando di Benny Sevingere otro x minister di AVP kende ta e sospechoso primordial den caso di corupcion y fraude miyonario di “tereno gate” cual caso Ministerio Publico a dune e nomber di “Avestruz”. Durante fin di siman Parlamentario Endy Croes a sigui splika di a bolbe atende diferente actividadnan publico y a hasi varios bishita na cas di concuidadanonan y e tema cu mas ta bin dilanti ta e hecho dicon Ministerio Publico ta tardando asina hopi cu e casonan di corupcion y fraude politico. Parlamentario Endy Croes ta sigui splika cu e ta comunica na pueblo pa nan tin pasenshi y confiansa den Ministerio Publico pero alabes ta splika cu e ta den proceso pa hasi peticion na Hulanda pa duna Ministerio Publico un man y te hasta un tijdelijke toezicht met steun al estilo di CAFT pa asina rond af e casonan pisa cu pueblo tin den nan curason. Benny a grita den Parlamento cu I dont give a dahm! Pues horta e pais aki na mal ordo y colabora como facilitador pa diferente amigonan bende opties riba terenonan comercial via Shares den NV’s cu ni tabata existi momento cu el a haña e opties pa miyones. Asina Benny Sevinger y Paul Croes ala estilo bandoleros a maneha e pais aki pa enrekese nan mes. Parlamentario Endy Croes ta compronde e angustia y rabia cu ta bibando den pueblo riba ambos caso cu ta tumando demaciado tempo pero ta keda pidi pueblo e pasenshi nesesario como cu nos ta bezig buskando alternativa pa brinda sosten sea via expertisio of mankracht pa asina Ministerio Publico por adelante den nan trabou. Nos no por lubida e documentonan cu tin riba mesa unda den un solo transacion di bendemento di tereno a bay 3.5 miyon dollar y tur esaki cu cooperacion di Benny Avestruz Sevinger di AVP. Hendenan aki no tin derechho pa bolbe nunka pero nunka mas y alabes mester duna cuenta dilanti mesa berda y paga pa nan actonan. No mester descarta cu afpak team na su debido tempo mester actua tambe contra nan.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}